ŠPECIÁLNE DOBRÉ RÁNOŠpeciálny podcast: Keď Boris Kollár robil biznis s bossmi podsvetia

Záznam investigatívnej relácie Cez čiaru.

Už od začiatku 90. rokov policajti pracovali s informáciami, že Boris Kollár robil obchody s bossmi bratislavského podsvetia. Kollár svoju príslušnosť k podsvetiu opakovane odmieta. Pavol Fejér sa teda rozhodol zistiť, ako to naozaj bolo a je. Aká je skutočná minulosť Borsia Kollára, akú úlohu v nej zohrávala mafia a či s ním teda opozícia ešte ráta a chce spolupracovať. Špeciálne vydanie podcastu Dobré ráno je záznamom investigatívnej relácie Cez Čiaru. Vzniká vďaka podpore denníka SME a Nadácie Zastavme Korupciu, je financovaná aj z Fondu investigatívnej žurnalistiky. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok. Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Danko: Moji voliči nie sú na facebooku. Sú v regióne

Nie som motáčik, povedal šéf SNS Andrej Danko, keď vysvetľoval, prečo strana zablokovala svoju internetovú stránku po kauze kapitán.

BRATISLAVA. "Prišiel nehorázny útok na tú stránku. My sme z ničoho nezutekali, my to dáme do poriadku," povedal šéf SNS Andrej Danko o rozhodnutí strany odstaviť svoj facebookový profil po kauze kapitán. Posmešky z predsedu SNS si ľudia na sociálnych sieťach začali robiť po tom, ako Denník N informoval, že minister obrany za SNS Peter Gajdoš ho za zásluhy mimoriadne vymenoval do hodnosti kapitána v zálohe. SNS podľa Danka bude na facebooku pokračovať, rozhodla sa však zmeniť systém ochrany. Ako to bude, nespresnil. "Existujú osobné profily, fanpage a ďalšie veci, ja nie som povinný poznať to do detailov," povedal Danko v televízii TA3. Facebook budú podľa neho používať ako informačný zdroj pre ľudí, ktorí "sú naši voliči". Vzápätí však vyhlásil, že jeho volič na facebooku nie je. "Môj volič je v regióne. Môj volič je človek pracujúci v strednom stave. Môj volič je človek nad 40 rokov, ktorý vie rozoznať hodnosť kapitána v zálohe a nie." SNS podľa Danka nemala také sofisitikované nastavenie profilu na facebooku ako niektoré iné politické strany, ktoré na to majú ľudí či platia diskutérov. "SNS také veci nerobí." Podráždene reagoval na poznámku moderátora, že svetoví politici bežne využívajú sociálne siete, aby prezentovali svoje postoje. "Stále máte takú ambíciu urobiť zo mňa motáčika alebo zlého človeka. Dobre rozumiem, čo rozprávate. Ja nie som z Marsu, viem, čo je facebook." Sociálnu sieť označil za veľký fenomén, ktorý sa nedá ignorovať. "Ale z hľadiska percent politickej strany nie je to také percento. A ja viem, o čom hovorím a mám to preštudované aj z hľadiska rakúskej politickej strany našej, s ktorou spolupracujeme, že čo je facebook, koľko im to robí percent." V politike nie je nad podanie ruky, či "nad dobrú reláciu, alebo vyjadrenie", povedal Danko. "Čo sa týka voličov facebookových, nie sú tak stabilne stáli," hovorí. "Skôr idú k politikom, ktorí vyvolávajú emócie. To je to, čo hovorím: kúpil som, odfotil som, urobil som. Potom politické urážky typu 'mojko' a ďalšie. To sú veci, ktoré nemám vo svojej osobe." Predseda SNS súčasne priznal, že ľuďom z facebookového priestoru sa možno nedokáže priblížiť. "Mňa zaujímajú ľudia, ktorí naozaj vytvárajú hodnoty, ktorí rozumejú týmto veciam, ktorí idú voliť." Občanov v tejto súvislosti vyzval na zamyslenie. "Zamyslite sa aj tí, ktorí si môžete čokoľvek myslieť, či tá pozícia silná voči týmto subjektom, ktoré disponujú miliónmi, stovkami miliónov korún, či nestojí za zamyslenie, že by sme s nimi urobili poriadok."


Debutanti z Madagaskaru postúpili už do štvrťfinále Afrického pohára národov

ALEXANDRIA. Futbaloví reprezentanti Madagaskaru postúpili na Africkom pohári národov do štvrťfinále. Debutant na kontinentálnom šampionáte vyradil v osemfinále DR Kongo až v jedenástkovom rozstrele 4:2, keď sa v riadnom hracom čase i po predĺžení skončil duel nerozhodne 2:2. Medzi najlepšiu osmičku sa prebojovalo aj Alžírsko, ktoré zdolalo Guineu jasne 3:0. Madagaskar - DR Kongo 2:2 pp (2:2, 1:1), 4:2 v jedenástkovom rozstreleGóly: 9. Amada, 77. Andriatsima - 21. Bakambu, 90. Mbemba Alžírsko - Guinea 3:0 (1:0)Góly: 24. Belaili, 57. Mahrez, 82. Ounas


Rodina Michala Kováča na pohrebe Mečiara nechce

Protokol počíta aj s prípadnými konfliktami medzi štátnikmi.

BRATISLAVA. Rodina exprezidenta Michala Kováča môže odmietnuť účasť vybraných ľudí na štvrtkovom štátnom pohrebe. Medzi hosťami pohrebu by na základe protokolu mohol byť aj vtedajší premiér Vladimír Mečiar, s ktorým mal Kováč dlhoročný konflikt. Ak však rodina Mečiarovi oficiálne neoznámi termín konania pohrebu, dá podľa protokolárnych pravidiel najavo, že si jeho účasť neželá.  „V protokole fungujú aj určité politické a historické averzie, na základe ktorých si môže organizátor dovoliť niekoho o pohrebe neupovedomiť,“ vysvetľuje odborníčka na protokol Mária Holubová. Účasť Mečiara na pohrebe si rodina podľa informácií SME neželá. Kováč bol pre Mečiara v 90. rokoch najväčším politickým nepriateľom, lebo verejne upozorňoval na jeho nedemokratický štýl riadenia a nenechal za zastrašiť ani jeho početnými snahami vyštvať ho z Prezidentského paláca.  Napríklad na pohreb amerického prezidenta Johna Fitzgeralda Kennedyho prišli podľa nej ľudia, ktorých pre nevyriešené politické konflikty ani nevpustili dnu a nepovažovalo sa to za porušenie protokolu. Kancelária prezidenta zatiaľ nepovedala, kto všetko sa na štátnom pohrebe exprezidenta zúčastní. S príhovorom by mal vystúpiť úradujúci prezident Andrej Kiska a bývalý šéf odboru zahraničnej politiky prezidentskej kancelárie Pavol Demeš. Protokolisti by mali o pohrebe upovedomiť predovšetkým bývalé hlavy štátu zo zahraničia, s ktorými Kováč spolupracoval v období, keď bol vo funkcii, hovorí Holubová. V čase, keď Slovensko predsedá Európskej únii, môžu podľa nej dostať oznámenie o pohrebe aj zástupcovia európskeho spoločenstva. Z domácich politikov sa pohrebu zúčastňujú obvykle najvyšší ústavní činitelia a spolupracovníci zosnulého z obdobia, keď pôsobil vo funkcii. Počet hostí podľa nej závisí aj od kapacity priestorov, kde smútočný obrad prebehne.  „V prípade Vladimíra Mečiara sú tam nevyriešené otázky a myslím, že tie rany boli také silné a veľké, že mu nepošlú oznámenie,“ hovorí Holubová. Štátne pohreby ústavných činiteľov v zahraničí prebiehajú podľa scenára, ktorý protokolárny odbor pripravuje už niekoľko rokov vopred. Pri úmrtí princeznej Diany museli podľa Holubovej napríklad použiť scenár pohrebu pre kráľovnú Alžbetu, ktorý sa potom už len doplnil podľa želaní najbližšej rodiny. "Zakotvenie štátneho pohrebu v legislatíve by mohlo byť problematické, pretože príprava pohrebu je individuálna záležitosť a koná sa v súlade s prianím rodiny," odôvodnili z ministerstva vnútra. Platí však, že o štátnom pohrebe rozhoduje vláda a ide na jej trovy. Na štvrtok, deň pohrebu, vláda vyhlásila štátny smútok od 8. do 17. hodiny. Deň predtým bude rakva vystavená pre verejnosť v Rytierskej sieni Bratislavského hradu. Pohreb sa oficiálne začne kondolenciou rodine zosnulého prezidenta pre pozvaných hostí v Rytierskej sieni na Hrade. Smútočný sprievod sa pohne z Hradu presne na pravé poludnie smerom na nádvorie Prezidentského paláca, kde prebehne aj posledná rozlúčka s vojenskými poctami aj salvami. Zádušnú omšu v Dóme svätého Martina bude celebrovať arcibiskup Stanislav Zvolenský. Súkromná rozlúčka rodiny bude na Ondrejskom cintoríne. Polícia už ohlásila, že počas smútočného sprievodu uzavrie Palisády, Hodžovo námestie, Staromestskú a Banskobystrickú ulicu. Obmedzené budú aj linky mestskej hromadnej dopravy.    Tento text ste mohli čítať vďaka tomu, že platíte za obsah. Vážime si to.


Dánsky výrobca hračiek Lego chystá expanziu v Číne a Indii

Do konca tohto roka bude mať Lego v Číne vyše 140 predajní.

KODAŇ. Dánsky výrobca hračiek Lego dosiahol v prvom polroku tohto roka rast tržieb o štyri percentá, ale v dôsledku investícií jeho čistý zisk klesol o 12 percent. Firma vykázala za január až jún tržby 14,8 mld. dánskych korún (DKK), ale jej čistý zisk oslabil na úroveň 2,7 mld. DKK. Generálny riaditeľ Niels B. Christiansen uviedol, že cieľom investícií bol okrem iného rast terajšieho podnikania, otváranie nových trhov v Číne a Indii a rozvoj online predajných platforiem.Tržby firmy na zavedených trhoch, ako sú Severná a Južná Amerika a západná Európa, rástli jednociferným tempom. Tržby v Číne, ktorú Lego označuje za "trh strategického rastu", naďalej posilňovali výrazným dvojciferným tempom. Skupina chce pokračovať v investíciách v Číne a smeruje k tomu, že do konca tohto roka tam bude mať vyše 140 predajní v 35 mestách. Okrem toho firma Lego otvorí do konca tohto roka viac ako 70 predajní mimo čínskeho trhu.Dánsky výrobca hračiek zároveň plánuje začiatkom budúceho roka otvoriť kanceláriu v Mumbaji, odkiaľ bude skupina rozširovať svoju prítomnosť v Indii. "Rastúca stredná trieda, dôležitosť vzdelávania a zväčšujúca sa ekonomika robia z Indie logický ďalší krok v našej snahe," povedal Christiansen.


Pokladníka Vatikánu obvinili zo sexuálneho zneužívania detí

Stal sa najvyššie postaveným vatikánskym predstaviteľom, ktorého obvinili zo sexuálnych deliktov.

SYDNEY. Pokladník Vatikánu a austrálsky kardinál George Pell bol austrálskou políciou obvinený z pohlavného zneužívania detí v Austrálii. Pell je považovaný za tretieho muža vo vatikánskej hierarchii. Vatikánsky hovorca Greg Burke vo štvrtok podľa agentúry AP informoval, že pápež František o prípade vie a poskytol Pellovi voľno, aby mohol vo svojej vlasti predstúpiť pred súd. Vatikán zdôraznil, že Pell nerezignoval z funkcií, ktoré vo Svätej stolici zastáva. Pell vo štvrtok predstúpil pred novinárov a všetky obvinenia odmietol. Uviedol, že sa v júli vráti do Austrálie, aby čelil obvineniam voči svojej osobe. Vo vyhlásení Vatikánu sa uvádza, že Pell "otvorene a opakovane odsudzoval prípady sexuálneho zneužívania maloletých", pričom toto konanie označoval za "nemorálne a netolerovateľné". Burke dodal, že Pell spolupracoval s austrálskou kráľovskou komisiou, ktorá sa vyšetrovaním prípadu zaoberala, a ako biskup sa v Austrálii zasadzoval za ochranu detí a odškodnenie obetí sexuálneho zneužívania. Hovorca Vatikánu tiež uviedol, že finančná reforma vo Vatikáne, ktorej bol Pell strojcom, bude pokračovať aj v jeho neprítomnosti. Pell by mal pred súd v Melbourne v štáte Victoria predstúpiť 18. júla. Kauza sa prevalila vlani v lete, keď televízia ABC zverejnila časť policajnej správy týkajúcej sa pohlavného zneužívania detí. Televízia informovala, že proti kardinálovi sa vedie vyšetrovanie v ôsmich kauzách, v ktorých boli vypočutí poškodení, ich príbuzní aj svedkovia. Ide o prípady, ktoré sa odohrali v 70. a 80. rokoch. Dvaja z poškodených sa sťažovali na Pellove nevhodné dotyky pri plávaní. V inom prípade sa Pell údajne pred trojicou chlapcov v šatni miestneho surfárskeho klubu objavil nahý. Advokát dvoch z obetí, ktoré podali trestné oznámenie na Pella, vo štvrtok podľa AP uviedol, že jeho mandanti sú "radi", že vyšetrovanie vyústilo do vznesenia obvinenia. Oznámenie o Pellovom obvinení časovo koliduje s ukončením práce komisie vyšetrujúcej v Austrálii prípady pohlavného zneužívania detí duchovnými, pred ktorou kardinál svedčil. Predsedníčka komisie Gail Furnessová vo februári oznámila, že bolo zaznamenaných 4444 pedofilných činov spáchaných predstaviteľmi katolíckej cirkvi v Austrálii. Išlo o prípady z rokov 1950-2010. Furnessová dodala, že predpokladanými páchateľmi týchto činov bolo sedem percent duchovných. Pell pred touto komisiou vypovedal trikrát formou videokonferencie z Ríma. Členov komisie zaujímalo, ako cirkev reagovala na podozrenia a obvinenia z pedofílie, ktorých terčom boli duchovní. Kardinál poprel, že by o zneužívaní detí bol vedel. Súčasne však priznal, že katolícka cirkev zlyhala a zažila obdobie "zločinov a (ich) utajovania". Pell bol vymenovaný za arcibiskupa Melbourne v roku 1996. V roku 2001 sa stal arcibiskupom v Sydney. Z trestného činu sexuálneho obťažovania bol obvinený aj v roku 2002, ale obvinení bol zbavený. V roku 2014 ho pápež František poveril reformou finančných záležitostí Vatikánu.


Matovič chce odvolanie Jankovskej, inak usporiada protest

Jankovskú zľahčujú

Matovič hrozí

Reakcia premiéra

Reakcia Gála

BRATISLAVA. Líder hnutia OĽaNO Igor Matovič vyzval ministra spravodlivosti Gábora Gála (Most-Híd) a premiéra Petra Pellegriniho (Smer-SD) na odvolanie štátnej tajomníčky Moniky Jankovskej z funkcie. V opačnom prípade plánuje v pondelok ráno protestné zhromaždenie pred budovou ministerstva. Informoval o tom hovorca OĽaNO Matúš Bystriansky. "Štátna tajomníčka Monika Jankovská si cez zašifrovanú komunikáciu, s pocitom, že to nebude nikdy odhalené, vypisovala s človekom obvineným z objednávky vraždy Jána a Martiny," zdôraznil Matovič s tým, že tak robila aj v čase, keď bol podnikateľ Marian K. obžalovaný a súdený za rôzne podvody a aj keď bol podozrivým z vraždy novinára. Jankovská podľa jeho slov v žiadnom prípade nemôže byť ďalej vo svojej funkcii. Matovič zdôraznil, že odvolanie Jankovskej má byť bezodkladné. Gálovi a Pellegrinimu dal ultimátum. Ak Jankovskú nestiahnu do nedele do polnoci, v pondelok ráno o 9.00 h usporiada celodenný verejný protest pred budovou ministerstva spravodlivosti. Polícia vykonala vo štvrtok zaisťovacie úkony v trestnej veci týkajúcej sa korupčnej trestnej činnosti a zneužívania právomoci verejného činiteľa. Národná kriminálna agentúra zasahovala v súvislosti so zaistenými správami, ktoré nešpecifikovala. Jankovská polícii odovzdala mobilný telefón, zaisťovacie úkony sa mali týkať aj sudcov okresných a krajských súdov. Meno štátnej tajomníčky sa malo objaviť v údajnej komunikácii podnikateľa Mariana Kočnera, ktorý je obvinený v prípade vraždy novinára Jána Kuciaka. Minister spravodlivosti sa zatiaľ k úkonom súvisiacim s Jankovskou nevyjadruje, aby nezasahoval a nezmaril vyšetrovanie. Podľa slov hovorkyne ministerstva Zuzany Drobovej necháva minister vyšetrovanie plne v kompetencii orgánov činných v trestnom konaní.


Profesor Vilček propaguje Bratislavu ako ideálne mesto pre Európsku liekovú agentúru

Agentúra môže byť katalyzátorom ekonomických zmien v strednej a východnej Európe.

BRATISLAVA. Bratislava má na to byť hostiteľskou krajinou Európskej liekovej agentúry (EMA). Myslí si to Ján Vilček, uznávaný vedec a profesor na Lekárskej fakulte Newyorskej univerzity, ktorý za svoju prácu získal ocenenie od bývalého amerického prezidenta Baracka Obamu. "Moje rodné mesto totiž dokáže ponúknuť talentovaným vedcom a iným odborníkom vynikajúce kariérne príležitosti," uviedol. Vilček označil Bratislavu za otvorené, príjemné, moderné a dobre fungujúce mesto s množstvom nových start-upov. "Každému, kto zvažuje presun na Slovensko, odporúčam, aby neváhal," povedal. Vilček je presvedčený, že premiestnenie agentúry do Bratislavy môže byť "skutočným katalyzátorom ekonomických zmien vo veľkej časti strednej a východnej Európy". Uznávaný vedec sa o Bratislave rozhovoril krátko pred tajným hlasovaním v Bruseli (20.11.), v ktorom EÚ rozhodne o novom pôsobisku liekovej agentúry. Je rád, že Slovensko patrí medzi najlepšie hodnotené kandidatúry, o EMA sa uchádza 19 krajín. Slovensko sa podľa Vilčeka stáva známou aj vo vedeckej komunite. "Už desiatky rokov stredná Európa vrátane našich univerzít vychováva vynikajúcich odborníkov v oblasti zdravotníctva a vedcov, z ktorých sa mnohí presadili aj na Západe," povedal. Uznávaný vedec tvrdí, že Bratislava môže "svojou dnešnou atmosférou a rôznorodosťou" konkurovať akejkoľvek európskej metropole. Slovenské hlavné mesto je podľa Vilčeka pre blízkosť Rakúska, Česka či Maďarska v mnohých ohľadoch aspoň tak medzinárodná ako Londýn. Práve z neho sa musí EMA presťahovať v dôsledku brexitu. Inovácie v zdravotníctve a jeho technológiách predstavujú jednu z najvyšších slovenských priorít v oblasti výskumu a vývoja, myslí si Vilček. "Naša krajina si preto zaslúži plnú podporu a uznanie zo strany EÚ pre jej strategickú orientáciu s cieľom vytvoriť pracovné príležitosti, ktoré sú nevyhnutné pre jej budúci hospodársky rozvoj," povedal. Dedičstvo Bratislavy v oblasti "vedeckej a medicínskej excelentnosti" predurčuje podľa neho Slovensko ako prirodzenú voľbu pre nové sídlo EMA, ktorá má na starosti schvaľovanie nových liekov, vykonáva dohľad nad ich bezpečnosťou a hrá dôležitú úlohu pri podpore inovácií a výskumu vo farmaceutickom priemysle. Vilček emigroval do New Yorku so svojou manželkou za komunizmu v roku 1965. Na Slovensku absolvoval Lekársku fakultu Univerzity Komenského v Bratislave, potom pokračoval doktorandským štúdiom v oblasti virológie na Slovenskej akadémii vied (SAV). Uznávaný vedec pomohol vyvinúť komerčne známy liek používaný pri liečbe reumatoidnej artritídy, Crohnovej choroby a mnohých ďalších autoimunitných zápalových ochorení. Z honorárov za patentované lieky založil spolu s manželkou Vilčekovu nadáciu, ktorej poslaním je zvyšovať povedomie verejnosti o prínose prisťahovalcov pre profesionálny, akademický a umelecký život v USA. Vilček získal aj prestížnu Národnú medailu pre technológie a inovácie, ktorú mu udelil americký prezident Barack Obama v roku 2013.


Danko s Bugárom tvrdia, že Kiska nemôže vymenovať naraz oboch ústavných sudcov

Mamojka a Laššáková pôvodne kandidovali na jedno miesto, nie na dve, Žitňanská má iný názor.

BRATISLAVA. Prezident Andrej Kiska by nemal vymenovať naraz za ústavných sudcov Mojmíra Mamojku a Janu Laššákovú. V liste ho na to upozorňuje predseda NR SR Andrej Danko, ktorý mu list zaslal v stredu. Pán Mamojka a pani Laššáková nemôžu byť vymenovaní na mandáty, na voľbe ktorej sa nezúčastnili. Oni kandidovali na mandát Dobríka, teda na jeho mandát musí byť vymenovaný buď Mamojka, alebo Laššáková. V roku 2014 zanikol mandát trom sudcom ústavného súdu, a to Jánovi Auxtovi, Jurajovi Horváthovi a Jánovi Lubymu. NR SR zvolila podľa zákona ako kandidátov na ich miesta šesticu kandidátov - Imricha Volkaia, Evu Fulcovú, Janu Baricovú, Jána Bernáta, Miroslava Ďuriša a Juraja Sopoligu. „Z týchto môže vybrať prezident troch kandidátov,“ povedal Danko. V roku 2016 sa skončilo funkčné obdobie Ľubomíra Dobríka. Na jeho miesto boli zvolení parlamentom dvaja kandidáti - Mojmír Mamojka a Jana Laššáková. „Sú to dve osobitné voľby a osobitné procesy, v ktorých nie je možné zamieňať kandidátov,“ zdôraznil Danko s tým, že prezidentovi zasiela list, aby zvážil pri vymenovaní nových sudcov jeho argumentáciu. Danko oceňuje utorňajšie gesto prezidenta, že je pripravený vymenovať troch ústavných sudcov. „NR SR si splnila všetky svoje povinnosti, ale pán Mamojka a pani Laššáková nemôžu byť vymenovaní na mandáty, na voľbe ktorej sa nezúčastnili. Oni kandidovali na mandát Dobríka, teda na jeho mandát musí byť vymenovaný buď Mamojka, alebo Laššáková,“ uviedol Danko. Danko sa nebráni odbornému dialógu o zlepšení podmienok výberu ústavných sudcov. Nemá problém, aby sa v parlamentných výboroch v rámci vypočutia kandidátov zúčastnili aj predstavitelia Kancelárie prezidenta SR. Predsedovi parlamentu sa však nepáči, že Kiska komentoval odborné kvality navrhnutých kandidátov na ústavných sudcov. "Pretože nikto nebude spochybňovať rozhodnutie Národnej rady, lebo má kompetenciu navrhnúť kandidátov na sudcov ÚS. Každý, kto odíde z NR SR ako kandidát, už má honor a česť a nikto ich nemôže skúšať z toho, či ovládajú jazyk a či sú dostatočne vzdelaní," povedal Danko. Rovnaký názor ako Danko má aj podpredseda parlamentu Béla Bugár. „Prezident môže týmto aktom vyvolať u skupiny šiestich kandidátov názor, že boli poškodené ich práva. To môžu opäť napadnúť na ústavnom súde,“ uviedol Bugár. Bugár dodal, že v NR SR išlo o dve voľby a prezident mal z prvej zo šiestich kandidátov vybrať troch a z druhej, kde boli dvaja kandidáti, mal vybrať jedného nového sudcu. Ministerka spravodlivosti Lucia Žitňanská sa na druhej strane nestotožňuje s obavami Danka a Bugára. „Tak, ako čítam rozhodnutie Ústavného súdu, prezident mal vybrať z celého balíka zvolených kandidátov,“ uviedla v reakcii ministerka. „Rozhodnutie nerozlišuje medzi jednotlivými kolami voľby,“ zdôvodnila. Prezident reagoval na upozornenie Danka vyjadrením, že ukončil spor ohľadom obsadenia uvoľnených miest sudcov Ústavného súdu SR. "Prezident Andrej Kiska ukončil tento spor, teraz je na rade vláda a Národná rada, a majú jedinečnú možnosť upraviť pravidlá výberu kandidátov na sudcov Ústavného súdu," uviedol hovorca prezidenta Roman Krpelan v reakcii na list, ktorý Kiskovi zaslal Danko. Jana Laššáková, Mojmír Mamojka a Miroslav Duriš budú novými sudcami Ústavného súdu SR. Prezident ich vymenuje tento týždeň vo štvrtok. Informoval o tom v utorok prezident Andrej Kiska. Nových sudcov vymenuje po tom, čo ústavný súd 6. decembra rozhodol o sťažnosti piatich kandidátov, z ktorých si prezident odmietol vybrať. Ústavný súd prikázal prezidentovi, aby vo veci konal a z navrhnutých kandidátov vybral troch nových sudcov.


AKTUALIZOVANÉ 17:05V Londýne vrazilo auto do chodcov, jeden je v kritickom stave

Vozidlo najskôr vrazilo do steny a následne sa zrazilo s chodcami.

LONDÝN. Jeden muž je v nemocnici v kritickom stave po tom, čo do nich dopoludnia v Londýne narazilo osobné auto. Stav štyroch ďalších zranených je stabilizovaný. Pozadie incidentu zatiaľ nie je známe a podľa polície nič nenasvedčuje tomu, že by prípad mal teroristické pozadie. Vodiča vozidla zadržal na mieste policajt mimo služby, napísal server BBC s odvolaním sa na londýnsku políciu. Muž je podozrivý z ťažkého ublíženia na zdraví spôsobeného nebezpečnou jazdou a z jazdy pod vplyvom alkoholu. Incident sa stal krátko pred 9:30 SEČ na ulici Bromley Road v londýnskej štvrti Bellingham. Auto podľa BBC zrejme opustilo vozovku, narazilo do živého plota a potom do skupiny chodcov. Zranených previezli do nemocnice. Londýnska záchranná služba uviedla, že zraneným provizórne ošetrila poranenia hlavy, hrudníka a nôh. V kritickom stave bola tridsaťpäťročná žena a dvaja dvadsaťpäťroční muži. Stav jedného muža a ženy sa podarilo stabilizovať.


Klaebo získal na prebiehajúcich MS už tretie zlato, Nóri ovládli aj štafety

Beh na lyžiach - štafeta mužov na 4x10 km: Nórsko: Emil Iversen, Martin Johnsrud Sundby, Sjur Röthe, Johannes Hösflot Klaebo Rusko: Andrej Larkov, Alexander Bessmertnych, Alexander Bolšunov, Sergej Usťugov Francúzsko: Adrien Backscheider, Maurice Manificat, Clement Parisse, Richard Jouve SEEFELD. Nórski reprezentanti v behu na lyžiach sa stali víťazmi štafety na 4x10 kilometrov na majstrovstvách sveta v klasických lyžiarskych disciplínach v rakúskom Seefelde. Kvarteto v zložení Emil Iversen, Martin Johnsrud Sundby, Sjur Röthe a Johannes Hösflot Klaebo triumfovalo časom 1:42:32,1 hodiny. Nóri zatiaľ ovládli všetkých päť mužských disciplín a Klaebo je momentálne najúspešnejším pretekárom podujatia, keďže na svojom konte má už tri zlaté medaily. Okrem štafety sa tešil z úspechu v individuálnom aj tímovom šprinte. Slováci v tejto disciplíne neštartovali.


Národniari nesúhlasia s jednorazovým štátnym sviatkom

Jednorazový štátny sviatok nepodporila ani tripartita.

BRATISLAVA. Slovenská národná strana (SNS) nesúhlasí s vyhlásením 100. výročia prijatia Deklarácie slovenského národa, ktorým sa Slovensko prihlásilo k Československu, za jednorazový štátny sviatok. Stotožňuje sa s obavou zamestnávateľov, že by išlo o precedens. "Nevidíme dôvod, aby sa takého mimoriadne sviatky zavádzali aj do budúcnosti," píše sa vo vyhlásení strany. "Slovenská republika má dva štátne sviatky, ktorými si pripomíname našu modernú históriu. To je Deň vzniku Slovenskej republiky a Deň Ústavy Slovenskej republiky. Tieto štátne sviatky považujeme za dostatočné. Výročie Martinskej deklarácie alebo Deklarácie slovenského národa je pamätným dňom, čo plne postačuje," pokračuje vyhlásenie. V pondelok (21.5.) sa na vyhlásení 30. októbra 2018 za jednorazový štátny sviatok nedohodla tripartita. Podporu, naopak, návrhu z Úradu vlády SR deklaroval 1. viceprezident Združenia miest a obcí (ZMOS) Jozef Dvonč. Tento bod tak pokračuje na ďalšie legislatívne konanie s rozporom.


V Nemecku podpaľači zaútočili na prevádzku podnikateľa zo Sýrie

Na mieste činu sa našiel aj symbol nacistickej svastiky a nápis "Preč".

BERLÍN. Nemecká polícia informovala o podpaľačskom útoku v meste Magdeburg na východe krajiny, namierenom voči prevádzke podnikateľa sýrskeho pôvodu, napísala agentúra AP. K útoku došlo v pondelok v skorých ranných hodinách. Na mieste činu sa našiel aj symbol nacistickej svastiky. Polícia citovala výpovede svedkov, podľa ktorých trojica mužov rozbila predné sklo opaľovacieho štúdia, načo vzápätí nastal výbuch a požiar. Polícia po príchode našla na stene čerstvo namaľovaný symbol nacistickej svastiky a nápis "Preč". S enormným nárastom počtu utečencov v krajine narástol v Nemecku aj počet nenávistných útokov namierených proti cudzincom, predovšetkým proti žiadateľom o azyl. Majiteľom napadnutej prevádzky je nemenovaný sýrsky podnikateľ. Polícia v nemeckej spolkovej krajine Sasko-Anhaltsko uviedla, že najnovší prípad bude vyšetrovať ako možný čin politického extrémizmu.


Mexiko patrí pre novinárov k jednej z najnebezpečnejších krajín

Od roku 2010 tu zahynulo najmenej 50 novinárov a pracovníkov médií.

MEXIKO. Mexiko je pre novinárov jednou z najnebezpečnejších krajín na svete. Informovala o tom v stredu agentúra AP s odvolaním sa na správu Výboru pre ochranu novinárov (CPJ)."Endemická beztrestnosť umožňuje zločineckým skupinám, skorumpovaným verejným činiteľom a kartelom umlčiavať svojich kritikov," uvádza sa v správe CPJ o situácii v Mexiku, kde od roku 2010 zahynulo najmenej 50 novinárov a pracovníkov médií. Len v priebehu marca a apríla došlo v Mexiku k vraždám štyroch novinárov, ktorí sa zaoberali prípadmi prepojenia medzi organizovaným zločinom a politikmi."Rozsudky v prípadoch vrážd novinárov sú zriedkavé, a keď sa aj vyskytnú, väčšinou sa týkajú len ich páchateľov," pričom úrady nepátrajú po motívoch týchto činov, uvádza sa ďalej v správe CPJ.Podľa CPJ neschopnosť alebo neochota vyšetrovateľov dokázať priame prepojenie medzi vraždami a novinárskou prácou prispieva k udržiavaniu atmosféry beztrestnosti, ktorá v súvislosti s útokmi na novinárov v Mexiku už dlhé roky vládne.


Rada Európy odporúča Slovensku etický kódex pre politikov

Združenie štátov Rady Európy zamerané proti korupcii vidí systémové chyby v boji proti korupcii.

BRATISLAVA. Etický kódex pre politikov či viac žien v polícii sú odporúčania pre Slovensko, ktoré nám adresovalo Združenie štátov Rady Európy zamerané proti korupcii (GRECO). Organizácia odporúčania pre Slovensko vypracovala na základe spoločenského diania a nálad po vražde novinára Jána Kuciaka. Podľa dokumentu u nás existujú viaceré systémové chyby, ktoré treba odstrániť, aby bolo možné efektívne brániť korupcii na úrovni výkonnej moci. „Dôležitým krokom by bolo prijatie akčného plánu, ktorý by sa zameriaval na korupciu spojenú špecificky so štátnou správou. Toto by malo ísť ruka v ruke s určením jasných pravidiel integrity a konania ministrov, štátnych tajomníkov, poradcov a ďalších predstaviteľov štátu vo forme jasného a aplikovateľného kódexu správania," uvádza sa v dokumente. GRECO tiež kladie dôraz na konanie vrcholných predstaviteľov výkonnej moci vzhľadom na ich povinnosť zodpovedať sa občanom. „Ich kontakty s lobistami by mali byť zaznamenávané a zverejňované," konštatuje materiál s tým, že to isté sa týka napríklad možných konfliktov záujmov alebo prijatých darov. Pokiaľ ide o korupciu v súvislosti s políciou, GRECO zdôrazňuje potrebu ochrany policajných whistleblowerov, teda tých, čo poukážu na nezákonné konania. V rámci protikorupčnej prevencie dokument tiež odporúča posilniť previerky policajtov, a to nielen pri prijímaní do zboru, ale aj počas ich kariéry. V tejto súvislosti materiál uvádza, že niektorí členovia polície sú v rámci svojej práce v pravidelnom kontakte s osobami zo zločineckých skupín a riziko ich korumpovania v tomto prípade sa nemôže podceňovať. Policajti tiež podľa dokumentu môžu byť vystavení riziku korupcie napríklad v spojitosti s rôznymi životnými situáciami, napríklad finančnou. Dokument tiež uvádza, že len 28 % pozícií v slovenskej polícii obsadzujú ženy. GRECO preto odporúča zvýšiť zastúpenie žien v polícii, vrátane vedúcich pozícií. Materiál si tiež všíma zmenu spôsobu výberu policajného prezidenta, ktorá bola prijatá na konci minulého roka. Konštatuje, že ide o pozitívny vývoj, podľa organizácie by sa však takýto postup, teda výber prostredníctvom výberového konania namiesto priameho menovania mohol aplikovať aj na iné pozície napríklad na post šéfa Národnej kriminálnej agentúry. Materiál takisto registruje zmenu postavenia policajnej inšpekcie. Konštatuje však, že samotná zmena nemusí stačiť na to, aby verejnosť verila, že nezákonnosti, ktorých sa dopustia príslušníci polície, budú objasnené. „Je potrebné posilniť pravidlá, ktoré zabezpečia, že policajné prehrešky budú riadne vyšetrené," dodáva GRECO.


SME SĽUBYPremiér Fico vie splniť sľub aj do troch dní

Pozrite si týždenný výber najzaujímavejších sľubov politikov.

Od 1. decembra začínajú platiť nové ustanovenia týkajúce sa pracovnej zdravotnej služby. S nápadom prišla ešte pred voľbami opozícia, minister Žiga prisľúbil zmeny v máji a minister zdravotníctva zmeny pripravil. Opatrenia majú za cieľ znížiť byrokratickú záťaž podnikateľov a zjednodušiť samotné podnikanie. Od nového roku sa mení zákon o nelegálnom zamestnávaní, poslanci schválili novelu na októbrovej schôdzi. Chystané zmeny avizoval premiér a minister Žiga na prvomájových oslavách. Niektoré sľuby sa rýchlejšie a jednoduchšie napĺňajú, Fico tak už po troch dňoch splnil svoj sľub a nastúpil na nočnú zmenu do fabriky. Ako uviedol, hlavne nič nechcel pokaziť. Všetky sľuby nájdete na www.sluby.sme.sk Platy učiteľov v regionálnom školstve a na vysokých školách sa od januára 2018 zvyšovať nebudú, aj keď s tým pôvodne počítalo programové vyhlásenie vlády. Dorovnajú sa najnižšie platové triedy zamestnancov verejnej správy úrovni minimálnej mzdy? Úpravu platových taríf prisľúbila vláda intenzívne prerokovať začiatkom roka 2018, platiť by mala začať v roku 2019. Dnes to spomínal aj Danko na tlačovke.


Hry, zdravie aj ekomateriály: Vyberte najzaujímavejší slovenský startup (anketa)

Startup Awards 2016 už poznajú finalistov. Ktorý z nápadov mladých slovenských firiem sa vám páči najviac?

BRATISLAVA. Mladé slovenské firmy majú tento rok šancu zviditeľniť sa na medzinárodnom trhu. Na šiestom ročníku Startup Awards sa v Bratislave v piatok 2.12 budú odovzdávať ocenenia pre najlepšie slovenské startupy. Dvanásť finalistov súťaži v štyroch kategóriách: Veda, Spoločnosť, Umenie a Dizajn a Digital. Víťaz každej kategórie získa odmenu päťtisíc eur a celkový víťaz vyhrá päťdesiat tisíc eur. Ktorý startup prišiel podľa vás z najlepším nápadom? Môže v budúcnosti pomáhať odhaľovať rakovinu včas s takmer nulovou chybovosťou. Umelá inteligencia používa množstvo obrázkov a vzoriek z biopsie, aby sa naučila rozpoznávať poškodené tkanivo. Umožňuje získavať presnejšie výsledky z prieskumom spokojnosti zákazníkov. Dotazníky sa samé tvoria a prispôsobujú počas prieskumu. Anketa už bola ukončená. Použitím biotechnológii vyvíja nové diagnostické metódy a aplikácie, ktore umožnia rýchlejšiu, efektívnejšiu a personalizovanú liečbu rakoviny. Sada aplikácií, vďaka ktorej môžu smartfóny používať aj nevidiaci a slabozraký. Súčasťou je napríklad čítač obrazovky či špeciálne navhrnutá domovská obrazovka s vlastnými aplikáciami, ktoré sa ovládajú intuitívne a majú hlasovú odozvu. Mobilná platforma, ktorá pre firmy získava cenné informácie a ľuďom umožňuje podporiť dobrú vec. Zárobok z účasti na prieskumoch trhov môžu venovať ľubovolnej neziskovke. Aplikácia pre profesionálnych zdravotníkov a záchranárov. Umožňuje napríklad hlasovú aj obrazovú konzultáciu EKG pri infarkte priamo s kariodológom. Múdry balkónový ekosystém spája pestovanie rastlín na balkóne s modernými technológiami. Biocultivator sa sám vysádza, polieva, recykluje vodu a kompostuje a majiteľ môže všetky prírodné procesy sledovať z blízka. Ako alternatívu k syntetickým plastom ponúkajú výrobky z bioplastov. Cieľom je mať pod kontrolou celý životný cyklus produktu - od výroby až po rozklad. Loading
 ... Hra založená na rozšírenej realite. Hráč sa prechádza kdekoľvek po parkoch a uliciach, no pohybuje sa pri tom vo fantasy svete. Zavádza nové metriky sledovania spokojnosti zamestnancov call centier, pričom sa zameriava na ich pocit a nie na výkony. Snaží sa tak zvýšiť čas, ktorý vydržia pracovať v call centre a firmám šetrí náklady na školenie nových zamestnancov. Katalogizuje akékoľvek predmety pomocou QR kódov, čím zjednodušuje prístup k informáciám a pomáha lepšie kontrolovať inventár. Spája dáta z kamier, senzorov a ďalších zariadení v kamenných obchodoch. Prináša ucelenejší pohľad na správanie zákazníkov a pomáha majiteľom obchodov optimalizovať predaj a zvýšiť zisky.


Česi môžu do Vietnamu cestovať bez krátkodobých víz. Zeman sa dohodol s Quangom

Český prezident sa dohodol so svojím vietnamským kolegom na jednostrannom zrušení krátkodobých víz pre českých turistov.

HANOJ. Český prezident Miloš Zeman sa na návšteve Vietnamu dohodol so svojím vietnamským kolegom Tran Dai Quangom na jednostrannom zrušení krátkodobých víz pre českých turistov. Zeman to oznámil v stredu na tlačovej konferencii. O konkrétnom zavedení výnimky sa však bude ďalej rokovať, napísal v tejto súvislosti spravodajský server Novinky.cz. Zeman novinárom povedal, že pri rokovaní uzavreli dohodu, ktorá má odstrániť dve podstatné prekážky v rozvoji česko-vietnamských vzájomných vzťahov. Za prvú označil absenciu priamej leteckej linky. "Tou druhou prekážkou je existencia krátkodobých turistických víz, ktoré bránia českým turistom v hojnejšom počte navštevovať Vietnam," pokračoval Zeman. Poznamenal, že Vietnam rovnaké víza už zrušil Nemecku a Francúzsku. "Som rád, že vám môžem oznámiť, že obaja prezidenti sa dohodli ako na zavedení priameho leteckého spojenia medzi Hočiminovým Mestom a Prahou, tak aj na zrušení oných krátkodobých turistických víz," vyhlásil Zeman, ktorého citovali Novinky.cz. O zavedení bezvízovej výnimky musí rozhodnúť vietnamská strana, toto rozhodnutie dosiaľ nepadlo, zdôraznil riaditeľ zahraničného odboru Pražského hradu Rudolf Jindrák. Záležitosť sa podľa neho bude ďalej rozoberať aj s ďalšími vietnamskými predstaviteľmi. Ak by sa podarilo zavedenie výnimky dojednať, išlo by o jednostranný krok zo strany Vietnamu. Zrušenie víz aj pre Vietnamcov by totiž musela schváliť Európska únia.


Facebook otvorí v Nigérii technologický inkubátor

Afrika priťahuje technologické firmy rýchlym rastom populácie a poklesom nákladov na dáta.

LAGOS. Americká technologická spoločnosť Facebook chce budúci rok v Nigérii otvoriť centrum podpory vývoja softvéru a technologických start-upov. Jej inkubátor ponúkne aj výučbu práce s počítačom pre 50-tisíc Nigérijčanov. Informoval Facebook. Facebook dĺžku projektu nešpecifikoval, uviedol však, že školiace programy pre softvérových vývojárov, podnikateľov a študentov ponúkne v niekoľkých mestách. Zakladateľ Facebooku Mark Zuckerberg vlani navštívil v Lagose niekoľko technologických spoločností vrátane firmy Andela, ktorá vychováva afrických programátorov. Zuckerbergova nadácie jej venovala 24 miliónov dolárov. Afrika priťahuje technologické firmy rýchlym rastom populácie, poklesom nákladov na dáta a - na rozdiel od osobných počítačov - tiež popularitou chytrých telefónov. So 180 miliónmi obyvateľov je Nigéria najľudnatejšou krajinou Afriky. Africký kontinent je chudobnejší a neponúka takú spotrebiteľskú základňu ako Čína alebo India. Facebook ale tvrdí, že jeho stránky len v Nigérii používa vyše 22 miliónov ľudí mesačne.


Časti čínskej kozmickej stanice budú padať k Zemi v najbližších týždňoch

Zvyšky stanice môžu dopadnúť do veľkomiest, ako sú New York, Rio de Janeiro či Manila.

DARMSTADT. Časti nefunkčnej čínskej orbitálnej stanice Tchien-kung 1 (Nebeský palác 1), ktorá bola vypustená do kozmu v roku 2011, budú padať smerom k zemskému povrchu v nachádzajúcich týždňoch, pričom pravdepodobne pôjde o obdobie od 30. marca do 6. apríla. Uviedla to v stredu pobočka Európskej vesmírnej agentúry (ESA) v nemeckom Darmstadte. "V troj- až štvordňovom predstihu to môžeme zúžiť presne na deň a potom v tento deň vymedziť čas prinajlepšom na niekoľko hodín," povedal predstaviteľ ESA Holger Krag, ktorého citovala agentúra DPA. Verejnosť však podľa nej nemá väčší dôvod na znepokojenie. "Šanca, že dôjde k zasiahnutiu (človeka) kusom trosiek, je rovnako vysoká ako šanca, že niekoho zasiahne blesk dvakrát za rok," vysvetlil Krag. Vesmírne agentúry po celom svete zverejnili predpovede, kde by mohli časti osemapoltonovej kozmickej stanice zasiahnuť zemský povrch, pokiaľ by nezhoreli pri opätovnom vstupe do atmosféry. Americká korporácia Aerospace predpovedala, že súčasťou tohto pásma nebude Európa, nevylúčila však, že zvyšky dopadnú na veľkomestá, ako sú New York, Rio de Janeiro či Manila. Podobne ako ESA ubezpečila, že riziko zranenia človeka je veľmi malé, pričom poznamenala, že doteraz nebol zaznamenaný ani jeden prípad tohto druhu. Riadiace pozemné stredisko stratilo kontakt so stanicou Tchien-kung 1 v marci 2016. Naposledy ju využili čínski kozmonauti v roku 2013. Pôvodný plán bol ukončiť prevádzku tohto zariadenia krátko po jeho vyslaní do vesmíru a zničiť ho kontrolovaným pádom do oceánu. Peking sa však obával, že nasledovník laboratória - Tchien-kung 2 - by sa nemusel dostať úspešne na orbitu, takže v Číne rozhodli ponechať stanicu vo vesmíre ako zálohu.


Putin zložil prísahu. Za premiéra opäť navrhol Medvedeva

Terajší mandát sa staronovému ruskému prezidentovi skončí až v roku 2024.

MOSKVA. Vladimir Putin sa v pondelok oficiálne stal štvrtýkrát ruským prezidentom. V Andrejevského sále moskovského Kremľa napoludnie miestneho času (11:00 SELČ) zložil prezidentskú prísahu. Terajší mandát sa mu skončí v roku 2024. Premiérom by mal byť opäť Dmitrij Medvedev, do funkcie ho opäť navrhol Putin. Putin bol znovuzvolený do najvyššej funkcie v marcových prezidentských voľbách, v ktorých získal viac ako 76 percent hlasov. Krajine vládne už 18 rokov - či už ako prezident alebo ako premiér. "Považujem za svoju povinnosť a za zmysel svojho života robiť všetko pre Rusko, pre jeho prítomnosť a budúcnosť," uviedol Putin v inauguračnom prejave. "Urobím všetko, aby som posilnil moc, prosperitu a slávu Ruska," dodal. S prezidentovou inauguráciou je podľa ruskej ústavy spojené odstúpenie vlády. V čele tej doterajšej stál šesť rokov, teda po celý Putinov mandát, Dmitrij Medvedev. Mal by tam pokračovať. Putin bol hlavou štátu po dve funkčné obdobia v rokoch 2000 až 2008. Tretí mandát za sebou mu však ústava nepovoľovala, a tak ho v Kremli na štyri roky vystriedal jeho chránenec Medvedev, zatiaľ čo Putin sa presunul do čela vlády. V roku 2012 si zase funkcie vymenili. V tohtoročných prezidentských voľbách nemal Putin žiadneho vážneho protikandidáta. Opozičný vodca Alexej Navaľnyj nesmel vo voľbách kandidovať. Na demonštráciách, ktoré Navaľnyj v sobotu zvolal do takmer stovky ruských miest na protest proti novému Putinovu mandátu, polícia pozatýkala vyše 1600 ľudí.


Trump odmietol svoju účasť na kupovaní mlčanlivosti pornoherečky

Prezident USA nevie ani to, kde na to právnik zobral peniaze.

WASHINGTON. Prezident Donald Trump vyhlásil, že nevedel o peniazoch, ktoré jeho právnik zaplatil pornoherečke Stormy Daniels za jej mlčanie o ich údajnom pomere. Informovala o tom v noci na piatok agentúra AP. Podľa nej Trump, keď sa ho na to novinári pýtali na palube prezidentského lietadla, odpovedal kategoricky: "Nie". Uviedol tiež, že nevie, prečo jeho dlhoročný právnik Michael Cohen zaplatil pornoherečke Stormy Daniels, vlastným menom Stephanie Cliffordovej. Nevie ani to, kde na to právnik zobral peniaze. Trump preto novinárom odporučil, aby sa na to pýtali priamo Cohena. Až doteraz sa Trump vyhýbal otázkam o Stormy Daniels a Biely dom opakovanie popieral akýkoľvek dôverný vzťah medzi nimi. Koncom marca sa objavili správy, že spomínaný právnik Cohen niekoľko dní pred prezidentskými voľbami v roku 2016 zaplatil Cliffordovej v rámci dohody o mlčanlivosti 130.000 dolárov - tvrdí, že v hotovosti a bez Trumpovho vedomia. Cliffordová chce teraz od dohody o mlčanlivosti odstúpiť, čo mieni riešiť súdnou cestou. Podľa nej je dohoda neplatná, pretože Trump ju nikdy nepodpísal. Trumpovi právnici ju varovali, že ju môžu zažalovať o náhradu škody vo výške najmenej 20 miliónov dolárov. V súčasnosti 39-ročná Cliffordová tvrdí, že mala jedenkrát sexuálny styk s Trumpom počas golfového turnaja v Lake Tahoe v roku 2006 - vtedy bol miliardár už ženatý so súčasnou prvou dámou Melaniou. V kontakte zostali až do roku 2007, pretože Trump jej povedal, že sa chce pokúsiť dostať ju do svojej televíznej show The Apprentice. Ona už však oňho nemala záujem. O štyri roky neskôr sa Cliffordovej na aféru spýtala redakcia časopisu In Touch. Dohodli sa, že magazín jej za rozhovor zaplatí 15.000 dolárov. Podľa televízie CBS však časopis od zverejnenia rozhovoru odstúpil po tom, ako Trumpov právnik Michael Cohen pohrozil podaním žaloby.


Rusko obnovilo rokovania s povstalcami v sýrskej provincii Dará

Vojenská akcia v Dará vyhnala tisíce miestnych obyvateľov.

BEJRÚT. Nové kolo rokovaní sa v piatok začalo medzi sýrskymi povstalcami a ruskou armádou o dohode o ukončení ničivej vládnej ofenzívy v juhosýrskej provincii Dará. Podľa agentúry DPA o tom informovali predstavitelia sýrskej opozície. Operácia sýrskych vládnych síl proti vzbúrencom v Dará mala za následok vysídlenie tisícok miestnych obyvateľov. Vzbúrenci v stredu ohlásili prerušenie rokovaní s tým, že Rusi, ktorí podporujú pozíciu sýrskej vlády, predstavili sýrskej opozícii "ponižujúce" podmienky kapitulácie. Opozičné zdroje predtým uviedli, že Rusi nástojili na tom, aby vzbúrenci odovzdali svoje ťažké zbrane predtým, než bude tisíckam utečencov umožnené vrátiť sa domov. Po piatkovom obnovení rokovaní povstalcov zo Slobodnej sýrskej armády (FSA) s ruskými dôstojníkmi v Busrá aš-Šáme bolo prerušené intenzívne bombardovanie oblastí pod kontrolou vzbúrencov v Dará, uviedlo Sýrske pozorovateľské centrum pre ľudské práva (SOHR). Sýrske vládne jednotky podporované ruskými bojovými lietadlami dosiahli pokrok voči povstalcom v provincii Dará, blízko hraníc s Jordánskom. S rozsiahlou pozemnou i vzdušnou ofenzívou začali v polovici júna. Provincia Dará sa považuje za kolísku povstania proti vláde sýrskeho prezidenta Bašára Asada, ktoré sa začalo v roku 2011, píše DPA.


Slovenkám druhý zápas na MS nevyšiel, v deväťgólovom zápase podľahli Dánkam

VAUJANY. Slovenská ženská hokejová reprezentácia neuspela vo svojom druhom vystúpení na turnaji A-skupiny I. divízie majstrovstiev sveta žien v hokeji, v pondelok popoludní podľahla Dánkam 3:6. V celom pondelkovom súboji vo francúzskom Vaujany mali dánske hokejistky streleckú prevahu, no stav stretnutia otvorila v 5. minúte Júlia Matejková. V ďalšom priebehu duelu ešte Iveta Klimášová vyrovnala v 30. minúte na 2:2 a Tatiana Ištocyová v 38. minúte znížila na 3:4 z pohľadu slovenského tímu. V družstve Dánska sa hetrikom prezentovala Silke Gludová. Zverenky trénerky Jenny Potterovej majú v utorok voľno, v stredu 11. apríla nastúpia o 16.00 h proti Maďarkám. Turnaj A-skupiny I. divízie MS žien v hokeji - Vaujany (Fr.): Góly: 31., 44. a 57. Gludová, 8. Gregersenová, 16. Brixová, 37. Jakobsenová - 5. Matejková (Maskaľová), 30. Klimášová (Matejková), 38. T. Ištocyová (Čurmová, Kúbeková) Vylúčené: 6:6 na 2 min, presilovky: 2:1, oslabenia: 0:0, rozhodovali: Abergová - Jaatinenová (obe Fín.), Strongová (USA), 168 divákov Zostava SR: Kiapešová - T. Ištocyová, L. Šulíková, Čurmová, Kučerková, Drábeková, A. Šulíková, Lalíková - Klimášová, Košecká, Kúbeková - Lučová, Korenková, Mihaliková - Trebulová, Rumanová, Halušková - Záborská, Matejková, Maskaľová - L. Ištocyová streda 11. apríla: Slovensko - Maďarsko (16.00) piatok 13. apríla: Nórsko - Slovensko (16.00) sobota 14. apríla: Francúzsko - Slovensko (19.30)


Alzheimer ohrozuje viac ženy. Vedci hľadajú príčinu v štruktúre mozgu aj v genetike

V mozgu žien sa choroba šíri rýchlejšie.

LOS ANGELES, BRATISLAVA. V porovnaní s mužmi majú ženy vyššie riziko vzniku Alzheimerovej choroby. Zároveň platí, že sa ochorenie dokáže v ženských mozgoch šíriť rýchlejšie než v mužských. Vyššie zastúpenie medzi chorými sa zvyklo vysvetľovať tým, že ženy jednoducho žijú dlhšie, a preto je pravdepodobnejšie, že sa u nich ochorenie stihne prejaviť. Výsledky najnovších výskumov však vytvárajú omnoho komplexnejší obraz. Rozdielne dynamiky ochorenia vyplývajú aj z biologických a genetických odlišností medzi mužmi a ženami. Podrobnosti priblížili vedci z Kalifornskej univerzity a z medicínskeho centra Vanderbiltovej univerzity počas Medzinárodnej konferencie Alzheimerovej asociácie v Los Angeles. „Väčšina ľudí žijúcich s Alzheimerovou chorobou sú ženy a je nevyhnutné pochopiť prečo,“ píše v tlačovej správe vedecká sekretárka Azheimerovej asociácie Maria Carrillová. Charakteristickým prejavom ochorenia je produkcia škodlivých foriem tau proteínu a amyloidu beta. Tieto bielkoviny sa hromadia v mozgu, vytvárajú v ňom zhluky, spôsobujú odumieranie neurónov a v konečnom dôsledku vyvolajú demenciu. Toxické bielkoviny sa však v ženskom mozgu šíria rýchlejšie, než u mužov. príčinou sú zrejme lepšie prepojenia, ktoré majú ostatné časti mozgu s oblasťami tvoriacimi tau bielkovinu. Rýchlejšie šírenie bielkoviny tak môže spôsobiť prudší kognitívny úpadok. Odlišný priebeh choroby môže súvisieť aj s rozdielnym metabolizmom glukózy v mozgu žien a mužov. Počas rozvoja ochorenia je metabolizmus žien rýchlejší než mužov. Odlišnosti však vedci našli aj na genetickej úrovni. Existujú pohlavne špecifické gény, ktoré sa spájajú s rizikom alebo odolnosťou voči Alzheimerovej chorobe. Muži a ženy tak majú odlišné rizikové profily. „Zatiaľ však nevieme, prečo sú niektoré gény spojené s rizikom Alzheimerovej choroby u jedného pohlavia, no nie u druhého,“ uzavrela Jana Voightová, vedúca výskumu v Alzheimer Research UK. V tejto chvíli preto nie je jasné, či by bolo na základe týchto genetických informácií možné odhadovať riziko ochorenia.


Tržby spoločnosti Coca-Cola v treťom štvrťroku výrazne stúpli

ATLANTA. Príjmy amerického výrobcu nealkoholických nápojov Coca-Cola v treťom štvrťroku výrazne stúpli, a to o 8 percent na 9,51 mld. USD. Firma tak prekonala očakávania trhu, keďže analytici, ktorých vo svojom prieskume oslovila spoločnosť Zacks Investment Research, predpovedali príjmy v objeme 9,48 mld. USD. Coca-Cola ďalej v piatok informovala, že jej čistý zisk za júl až september bol v sume 2,59 mld. USD čiže 60 centov na akciu.Po úprave o jednorazové položky Coca-Cola za tri mesiace do konca septembra vykázala zisk 56 centov na akciu. Výška upraveného zisku je v súlade s prognózami analytikov. Hodnota akcií spoločnosti sa v piatok pred otvorením riadneho obchodovania na americkej burze zvýšila o 1,5 percenta.


Putin pozval Kim Čong-una na návštevu Ruska v septembri

Ruský prezident svoju pozvánku tlmočil predsedovi prezídia Najvyššieho ľudového zhromaždenia KĽDR.

MOSKVA. Ruský prezident Vladimir Putin pozval severokórejského vodcu Kim Čong-una na návštevu Ruska v septembri. Putin svoju pozvánku tlmočil vo štvrtok predsedovi prezídia Najvyššieho ľudového zhromaždenia KĽDR Kim Jong-namovi, ktorý je v Moskve na otvorení majstrovstiev sveta vo futbale. Podľa Putina je možné osobitné stretnutie alebo schôdzka popri Východnom ekonomickom fóre (VEF), ktoré sa každoročne koná v septembri vo Vladivostoku na ruskom Ďalekom východe, informuje agentúra TASS. Šéf Kremľa zároveň poďakoval Kim Jong-namovi za to, že prišiel do Ruska, pričom poznamenal, že Moskva a Pchjongjang si v roku 2018 pripomínajú 70. výročie nastolenia diplomatických vzťahov. "Vždy sme sa usilovali vyriešiť všetky problémy na Kórejskom polostrove. Vrelo preto vítame kontakty medzi severokórejským vodcom a juhokórejským prezidentom," prízvukoval Putin. Kim Jong-nam odovzdal Putinovi osobný list od Kim Čong-una. Ruskému prezidentovi zároveň zagratuloval k opätovnému zvoleniu a uviedol, že má na svoje minulé návštevy Ruska príjemné spomienky. Ruský minister zahraničných vecí Sergej Lavrov v máji navštívil Pchjongjang po prvý raz od roku 2009. Putin podľa vlastných slov privítal nedávny samit vodcu KĽDR a amerického prezidenta Donalda Trumpa v Singapure s tým, že schôdzka znížila hrozbu vážneho konfliktu a nastolila vyhliadky na riešenie všetkých problémov mierovými, diplomatickými prostriedkami, uvádza spravodajská stanica Sky News. Americký minister zahraničných vecí Mike Pompeo po samite vyhlásil, že pokiaľ KĽDR neprikročí k denuklearizácii, nedôjde k uvoľneniu medzinárodných sankcií voči Pchjongjangu. Pompeo, ktorý je aktuálne na stretnutí so svojím japonským a juhokórejským náprotivkom v Soule, poprel správy, že sa Kim a Trump dohodli na "postupnom" procese.


Príbeh o teroristoch ukázal, akí sme. Diváci hlasovali, pilot je nevinný

Nemecká televízia ARD nakrútila psychologický triler a aktívne doň zapojila divákov z celej Európy

Unesené lietadlo smeruje k preplnenému futbalovému štadiónu. Keď armádny pilot lietadlo bez rozkazu nadriadených zostrelí, ocitne sa pred súdom. Je vinný, alebo nie? Keď sa na takýto príbeh pozeráme v televízii  alebo v kine, vieme, že odpoveď je už daná. Otázku za nás zodpovedali autori scenára a režiséri. Tentoraz je to však inak. Tvorcovia nás potrebujú, od nás chcú počuť áno, alebo nie.  Nemecká televízia ARD nakrútila dramatický triler s názvom Verdikt, v ktorom odkrýva pozadie teroristického činu. Poňala ho ako medzinárodný projekt, kde diváci môžu rozhodovať o tom, ako sa napínavý dej skončí. Nemeckí producenti doň zapojili aj ďalšie európske televízne stanice. Okrem nemeckej, rakúskej, českej a švajčiarskej televízie je medzi nimi aj slovenská RTVS. Film odvysielala Dvojka 17. októbra. Možno si ešte niekto spomenie na československý televízny program osemdesiatych rokov, ktorý prvýkrát využil masovú spoluprácu divákov v priamom prenose. Kuchár menom Svatopluk Kuřátko v trinásťdielnom seriáli s hviezdnym obsadením riešil svoje rozpaky a do jeho príbehu v istom momente priamo vstupovali diváci, keď vypnutím svetelných vypínačov v obývačkách mohli hlasovať o tom, aké z dvoch pokračovaní príbehu by si priali. Bola to vtedy priam televízna revolúcia, celá republika v rovnakej minúte blikala ako najatá a rozhodovala o osude hlavného hrdinu. Mohla síce dianie ovplyvniť len minimálne – v krátkej scénke dejového zvratu, ale národ sa naozaj kolektívne zabavil. O takúto zábavu však už dávno nejde. Príbeh koprodukčného projektu štúdií MOOVIE a Beta sa krúti okolo teroristických útokov. Na ne televízny film Verdikt reaguje. Chce nás zapojiť do rozmýšľania nad citlivými otázkami, ktoré môžu zásadne meniť ľudské osudy. „Tvorcovia sa rozhodli ísť do hĺbky a navyše dávajú divákom šancu, aby proces ovplyvnili,“ hovorí programový riaditeľ RTVS Tibor Búza. S projektom sa po prvý raz stretol vlani na veľtrhu v Cannes. Oslovila ho predovšetkým kvalita spracovania. Páči sa mu, že tvorcovia sa nesnažia morálne otázky zľahčovať.ani bulvarizovať, riešia spoločensky aktuálnu tému. "Ak sa má o vývine príbehu rozhodovať zvonka, je veľmi dôležité, aký typ divákov sa pred obrazovky posadí a ako sú právne vzdelaní," hovorí Mária Krýslová, psychologička, ktorá dlhé roky pracovala aj na filmoch s režisérom Dušanom Hanákom a komunikovala s ľuďmi okolo neho.  Laikom podľa nej ide najmä o spravodlivosť, ale rovnako dôležité je uplatnenie zákona a dodržanie zákonnosti. "Hlavný zmysel celého projektu môže byť v tom, že ľudia začnú rozmýšľať aj nad mnohými psychologickými, právnymi a etickými otázkami, ktoré by im inak ani nenapadli. Napríklad nad tým, či má niekto právo zabiť čo i len jedného človeka v mene záchrany mnohých," hovorí.  Triler Verdikt vychádza z divadelnej hry, ktorú napísal nemecký spisovateľ Ferdinand von Schirach, pôvodom právnik. Mala úspech v nemeckých divadlách, kde do nej diváci priamo vstupovali. Podobne ako v divadle, aj vo filme, ktorý môže osloviť ešte širší okruh doma aj za hranicami, sa rozhodovalo v prestávke, keď sa porota odobrala poradiť sa o rozsudku.  V tom čase televízia zaradila do programu diskusiu na túto tému. Hlasovať sa dalo cez esemesky a webovú stránku RTVS. Diváci nakoniec rozhodli, že pilot je nevinný. Prišlo celkovo 10 217 platných hlasov. "Posolstvo takéhoto projektu môže okrem iného poukázať na naše právne vedomie," hovorí pre SME Ján Mojto z koprodukčného nemeckého štúdia Beta.  Núti podľa neho zamyslieť sa nielen nad základnými mravnými postojmi človeka, ale vyžaduje od neho aj osobnú zaangažovanosť a úvahu nad právnym systémom. "Hoci sa všetko odohráva v jedinej súdnej sieni, kde obhajoba a obžaloba odsúdeného pilota predkladá svoje dôkazy, príbeh je  zároveň veľmi dojemný a silne emotívny. Hovorí nám o tom, čím sme ľudia."  Rozhodnutia sa rodia niekde medzi rozumom a citom, hovorí o Verdikte filmový producent JÁN MOJTO z nemeckého štúdia Beta.   Diváci budú rozhodovať o tom, ako sa dianie na obrazovke skončí. Podobné hlasovania sme už v rôznych typoch televíznych programov zažili. Myslíte, že je pre nich táto možnosť príťažlivá? "Väčšinou hlasujú v nenáročných témach typu – ožení sa, či neožení sa? V tomto prípade ide o rozhodnutie naozaj iné. Diváci sú súdnou porotou. Divadelná hra, na základe ktorej film Verdikt vznikol, je vlastne celá postavená na scéne zasadnutia súdu. Niečo podobné ako americký film Dvanásť rozhnevaných mužov. Už na začiatku sa predseda súdu obracia k divákom a hovorí im: vy dnes nie ste iba diváci, ale aj porota. Odsúdite obžalovaného, alebo nie?" O čo vlastne ide? "V podstate ide o právnu a morálnu dilemu, či pilot konal správne, keď konal podľa svojho presvedčenia a zostrelil unesené lietadlo, ktoré sa malo stať zbraňou v rukách teroristov. Aby zachránil tisícky ľudí, obetoval iné životy. Keď túto inscenáciu hrali v divadle, po zasadnutí súdu bola prestávka, počas ktorej diváci odovzdali svoje hlasy. V televízii to bude podobne. Nakrútili sa dva konce, o jednom z nich diváci rozhodnú." Pridali sa do príbehu akčné scény, napríklad v retrospektívnych pohľadoch? "Vedome sme to nerobili. Napätie vzniká priamo v téme. Je to psychologický triler o tom, kto, v akej chvíli ktoré dôvody vytiahne pred protihráčom. A všetci sú pritom presvedčení o svojej pravde. Prokurátorka chce dokázať, že ide o každý jeden ľudský život. Na druhej strane, sme vo vojne a povinnosťou pilota je reagovať a brániť. Film je zvedavý, ako reagujeme, keď sa otvárajú veľmi dôležité súčasné témy, Čin je jasný, vieme, kto je za ním a rozhodujeme, či konal správne alebo nie." Myslíte si, že ľudí sa to dotkne? "Scenár je výborne urobený a pracuje s emocionálnou polohou divákov. Autor hry Ferdinand von Schirach je pôvodom právnik. Napísal veľmi zaujímavé zbierky súdnych príbehov, v ktorých sa vracia k dilemám, nakoľko môže byť súdnictvo objektívne. Nerozhoduje sa v ňom podľa individuálnych pocitov, no rozhodnutia sa aj tak rodia niekde medzi rozumom a citom."


Turbulencie v Taliansku by nemali zabrániť návratu Atén na dlhopisové trhy

Grécko je údajne znepokojené vývojom v Taliansku.

ATÉNY. Turbulencie na finančných trhoch spôsobené politickou krízou v Taliansku podľa gréckej vlády nezmenili jej plány na úplný návrat Atén na dlhopisové trhy v tomto roku. Hovorca gréckej vlády Dimitris Tzanakopoulos v utorok povedal, že Grécko je "znepokojené" vývojom v Taliansku, ale nepovažuje za nutné zmeniť svoje plány na obdobie po augustovom odchode Atén z tretieho programu medzinárodnej núdzovej pomoci.Neschopnosť dvoch talianskych populistických strán vyriešiť patovú situáciu v rokovaní s prezidentom a zostaviť vládu vyvolala výpredaj na globálnych trhoch a prudko zvýšila náklady Grécka na požičiavanie si. Grécka vláda však rozhodne odmieta prijatie preventívnej úverovej linky po skončení núdzovej pomoci. Atény argumentujú, že sa musia znova ujať kontroly nad ekonomikou po ôsmich rokoch tvrdých podmienok, ktorých plnenie žiadali veritelia.


Philadelphia si doma poradila s Detroitom, Lakers vyhrali v Portlande

Za Lakers nastrieľal LeBron James 28 bodov.

NEW YORK. Basketbalisti Philadelphie vyhrali na domácej palubovke nad hráčmi Detroitu 109:99 v sobotňajšom stretnutí NBA 2018/2019. Philadelphia uspela vďaka dobrým úvodným dvom štvrtinám. V druhej polovici súboja boli lepší basketbalisti Detroitu, ale na otočenie stavu vo svoj prospech im to nestačilo. Hrdinom 76ers bol 24-ročný Joel Embiid, ktorý nazbieral až 39 bodov a 17 doskokov. V drese zdolaného tímu sa 38 bodmi prezentoval Blake Griffin. San Antonio zvíťazilo nad New Orleans 109:95 a dosiahlo štvrtý triumf po sebe, kým pre jeho súpera to bola už piata prehra v sérii. Návrat nevyšiel hosťujúcemu Anthonymu Davisovi, ktorý vynechal jeden duel pre problémy s lakťom. V sobotu natrieľal 17 bodov a pridal k nim aj 6 blokov. Na strane Spurs žiarili DeMar DeRozan a LaMarcus Aldridge, ktorí spolu nastrieľali 48 bodov. "Začíname byť konzistentní v obrane. Tréneri nám to prízvukujú dennodenne, a preto na to myslíme neustále - stále sa zlepšovať v obrannej činnosti," komentoval DeRozan. Portlandu nestačili ani 30-bodové výkony C.J. McColluma a Damiana Lillarda. Trail Blazers podľahli na domácej palubovke Los Angeles Lakers 110:114. V drese kalifornského tímu zaznamenal 28 bodov LeBron James. Kľúčom k víťazstvu Lakers bola séria 16:0 v tretej štvrtine, po ktorej sa hostia dostali do vedenia o 17 bodov. "Super, že sme to prelomili. Portland má veľmi dobrý tím. Aby ste ho zdolali, nestačí vám hrať iba tak. Musíte byť tvrdý a dobrý," vyjadril sa James. Indiana zdolala Boston najtesnejším rozdielom 102:101. O osude stretnutia rozhodol Victor Oladipo, ktorý otočil skóre úspešným trojkovým pokusom 3,4 sekundy pred koncom. bodov nastrieľal Joel Embiid z Philadelphia a bol najlepším strelcom noci v NBA. Do zostavy Houstonu sa po trojzápasovej absencii zavinenej zranením vrátil James Harden a Rockets si aj vďaka jeho 25 bodom poradili s domácim Chicagom 96:88. Rozhodujúca bola pre hostí tretia štvrtina, v ktorej povolili domácim iba 7 bodov a sami ich dali 21. "Chcel som vyjsť na ihrisko a byť sám sebou. Myslím si, že sa mi to celkom podarilo. Mal som síce osem strát, ale akonáhle sa dostanem do správneho rytmu, ich počet klesne," povedal Harden. Víťaz základnej časti minulej sezóny Houston má momentálne na konte 3 víťazstvá a 5 prehier. NBA 2018/2019 - sobota: Najviac bodov: Embiid 39 (17 doskokov), Redick 16, Muscala 14 - B. Griffin 38 (13 doskokov), Galloway 13, R. Jackson a Pačulia po 9 Najviac bodov: Lamb 19, Walker 18, Monk 16 - JR Smith 14, Clarkson 13, Dekker a Korver po 11 Najviac bodov: Oladipo 24 (12 doskokov), T. Evans 17, Bojan Bogdanovič 16 - Marcus Morris 23, Irving 18, Tatum a Horford po 14 Najviac bodov: Trae Young 24 (15 asistencií), Prince a Dedmon po 15 - J. Richardson 32 (6 trojok), Wade 19, McGruder 18 Najviac bodov: LaVine 21, J. Parker 15, W. Carter 14 (13 doskokov) - Harden 25 (5 trojok), C. Anthony 17, J. Ennis 15 Najviac bodov: DeRozan 26, L. Aldridge 22 (12 doskokov), Cunningham a Mills po 15 - Jrue Holiday 29, Mirotič 22 (16 doskokov), A. Davis 17 (5 blokov) Najviac bodov: G. Harris 20, J. Murray 19, P. Millsap 13 - Crowder 21, D. Mitchell 16 (5 ziskov), Favors a Gobert (12 doskokov) po 12 Najviac bodov: Lillard a McCollum po 30, Nurkič 14 (13 doskokov) - L. James 28, Rondo 17 (10 doskokov), Kuzma a McGee (6 blokov) po 12


Developer J&T Real Estate začal stavať svoj prvý projekt v Londýne

Celková komerčná hodnota projektu je viac ako 400 miliónov libier.

REALITY. Developer J&T Real Estate (JTRE) začal stavať svoj prvý projekt v Londýne. V spolupráci s miestnym developerom Sons & Co. stavajú komplex Triptych Bankside v centrálnej londýnskej štvrti South Bank. Celková komerčná hodnota projektu je viac ako 400 miliónov libier a dokončenie je naplánované v rokoch 2021 - 2022. Informovala o tom hovorkyňa JTRE Katarína Krajňáková. Projekt Triptych Bankside vznikne na adrese 185 Park Street a bude obsahovať tri veže, a to 15 a 19-podlažné rezidenčné a 10-podlažnú administratívnu budovu. Celkovo ponúkne 169 bytov, viac ako 5 600 metrov štvorcových kancelárií na prenájom a 1 350 metrov štvorcových obchodných priestorov. Ďalších 1 350 metrov štvorcových má byť k dispozícii na kultúrne podujatia. „Začiatok výstavby projektu Triptych Bankside je výsledkom trojročnej spolupráce so Sons & Co. Vstup na náročný londýnsky trh považujeme za kľúčový v našej stratégii na najbližších desať rokov,“ uviedol výkonný riaditeľ JTRE Pavel Pelikán. So začiatkom výstavby bol sprístupnený aj predaj bytov a prenájom komerčných priestorov. „Tešíme sa, že v spolupráci s JTRE prinesieme Londýnu architektonicky inšpiratívny projekt s medzinárodným kultúrnym významom. Sme šťastní, že môžeme spolupracovať na premene jedného z posledných lukratívnych pozemkov v South Banku,“ povedal výkonný riaditeľ spoločnosti Sons & Co. Alex Stocker. Doterajšie projekty spoločnosti JTRE zahŕňajú sprejazdnenie Dúbravskej cesty, na ktorej vznikla aj cyklotrasa s oddeleným peším chodníkom, revitalizácie viacerých podchodov, zastávky Patrónka alebo kruhový objazd pri Slovenskej akadémii vied. Developer stavia taktiež kancelárske, rezidenčné, hotelové, priemyselné, obchodné a polyfunkčné projekty a buduje celé mestské štvrte na území Bratislavy. K najvýznamnejším projektom patria napríklad Panorama Towers, mestská štvrť Zuckermandel pod Bratislavským hradom, rezidenčné projekty Klingerka, Fuxova alebo administratívny komplex Westend.


Dvaja americkí astronauti začali vo vesmíre výmenu batérií na ISS

Astronauti vymenia tri zastarané batérie za silnejšie lítiovo-iónové.

WASHINGTON. Dvaja americkí astronauti vystúpili v piatok do otvoreného vesmíru, aby vymenili zastarané batérie na Medzinárodnej vesmírnej stanici (ISS) za novšie. Informovala o tom agentúra AP. Dvaja astronauti amerického Národného úradu pre letectvo a vesmír (NASA) Anne McClainová a Nick Hague by mali v otvorenom vesmíre podľa plánu pracovať niekoľko hodín, aby vymenili tri zastarané niklovo-vodíkové batérie za silnejšie lítiovo-iónové. Piatková misia je prvým z troch plánovaných výstupov do otvoreného vesmíru s cieľom vymeniť batérie na 20-ročnej stanici a vykonať inú údržbu. Budúcotýždňový výstup bude prvým, na ktorom sa zúčastní výlučne ženská posádka.


Čína bude mať najväčšie letisko na svete

Hlavné mesto Číny bude mať do dvoch rokov dokončenú prvú fázu nového letiska.

PEKING, BRATISLAVA. Do roku 2018 Čína dokončí prvú fázu nového medzinárodného letiska v blízkosti Pekingu. Oficiálne meno nového letiska zatiaľ nie je známe, podľa miesta výstavby mu už ale prischla prezývka Daxing. Konečná kapacita má ročne dosiahnuť 100 miliónov cestujúcich. Rozlohou najväčšie letisko na svete (2.680 hektárov) bude mať po dokončení rozsiahly terminál v tvare šiestich vybiehajúcich lúčov. Jeho podobu navrhla nedávno zosnulá britsko-iracká architekta Zaha Hadidová.  Po dokončení prvej fázy letisko so štyrmi pristávacími dráhami zvládne 45 miliónov ľudí ročne. V ďalších dvoch fázach sa rozrastie až na plánovanú ročnú kapacitu 100 miliónov pasažierov a 9 pristávacích dráh. Jedna z nich bude slúžiť čínskemu vojenskému letectvu.  Peking – Daxing by sa mal v počte pasažierov dostať na úroveň Hartsfield –Jacksonovho medzinárodného letiska v Atlante, ktoré je dnes z hľadiska počtu odbavených cestujúcich najrušnejšie na svete. V roku 2015 prepravilo 96,2 miliónov ľudí. Nové letisko bude aj centrálou pre najväčšie čínske airlínie - China Eastern Airlines a Southern Airlines. Výstavba nového letiska v okolí Pekingu (tamojší megalopolis sa označuje aj skratkou Jing-Jin-Ji) sa začala koncom roka 2014. Náklady výstavby majú dosiahnuť 80 miliard jüanov (asi 11 miliárd eur). S Južnou železničnou stanicou v Pekingu ho má spájať špeciálny rýchlovlak, takéto spojenie bude trvať približne 30 minút. Súčasné pekingské medzinárodné letisko Capital je druhé najrušnejšie na svete. Nachádza sa 25 kilometrov severovýchodne od centra Pekingu, jeho kapacita už ale súčasným nárokom nestačí. Kvôli preťaženosti tamojšie lety často meškajú. Letisko Daxing sa buduje asi 50 kilometrov južne od centra čínskej metropoly. Okrem Pekingu má slúžiť aj pre provinciu Che-pej a prístav Tchien-ťin, z ktorých Čína plánuje vytvoriť spojenú rozvojovú zónu, povedal hovorca projektu.


Firmy mali vlani na profesii najväčší záujem o absolventov informatiky

Pracovný portál zostavil rebríček počtu prezretí životopisov jednotlivých zameraní.

BRATISLAVA. Firmy mali v roku 2017 najväčší záujem o absolventov odborov spojených s informatikou. Jeden životopis takéhoto uchádzača si na pracovnom portáli profesia.sk pozrelo v priemere takmer osem zamestnávateľov. Viac ako päť firiem zaujali tiež životopisy absolventov strojárstva, ekonomiky, techniky, stavebníctva a spoločenských vied. Na konci tohto poradia skončili absolventi umeleckých odborov. Životopis uchádzačov s umeleckým vzdelaním si prezreli len zhruba dve firmy. Vyplýva to z analýzy portálu profesia.sk, ktorý zverejnili na webe https://firma.profesia.sk/. V najnovšom rebríčku vysokých škôl podľa prezerania životopisov absolventov na pracovnom portáli profesia.sk sa najvyššie umiestnili absolventi Ekonomickej univerzity v Bratislave. Životopisy ekonómov, účtovníkov či mzdových pracovníkov si v priemere pozrelo viac ako sedem firiem. "Dôvodom úspechu by mohlo byť najmä to, že ekonómovia, účtovníci či mzdoví pracovníci sú dnes potrební v každej firme bez ohľadu na druh podnikania," píše sa na pracovnom portáli. Na druhom mieste skončila Slovenská technická univerzita v Bratislave, za ňou Technická univerzita v Košiciach a na štvrtom mieste je Žilinská univerzita. V rebríčku najžiadanejších absolventov podľa jednotlivých fakúlt vedú informatici z Fakulty informatiky a informačných štúdií na Slovenskej technickej univerzite. Životopis absolventa z tejto fakulty si pozrelo v priemere viac ako osem firiem. Na druhom mieste sa umiestnila Fakulta hospodárskej informatiky Ekonomickej univerzity a na tretej priečke Fakulta elektrotechniky a informatiky Technickej univerzity v Košiciach. V prvej pätke sú až štyri fakulty, ktoré sú spojené s informatikou.Profesia zostavila rebríček verejných vysokých škôl a fakúlt už po jedenásty raz. Umiestnenie závisí od toho, koľko zamestnávateľov si prehliada životopisy absolventov, ktoré boli uverejnené na pracovnom portáli profesia.sk. Rebríček tak nehodnotí úroveň vyučovania, ale zameriava sa na uplatnenie jednotlivých absolventov na trhu práce.


PODCAST MEDZI NAMIMedzi nami: Prehliadali sme ich. Koľko významných žien slovenskej histórie poznáte?

Boli prvé, no aj tak dlho ostali neznáme. Slovenské priekopníčky vo vede, astronómii, divadle či botanike, zapísané do našej histórie aj bez toho, aby sme si na ne spomenuli, keď sa nás niekto spýta na ženské hrdinky našej histórie. Môžeme si pritom položiť viacero otázok. Prečo o nich vieme menej, ako napríklad o mužských ikonách našej minulosti? Čo spôsobilo, že na mená ako Štúr, Štefánik či Dubček si spomenieme, no o Pajdušákovej, Textorisovej, Gregorovej či Jesenskej sme takmer nepočuli? V roku 2014 bol odvysielaný dokumentárny cyklus Prvá, ktorý bol sériou portrétov žien - prvých. Takých, ktoré sa presadili v rôznych oblastiach života a spoločnosti, ale zostali takmer neviditeľné. O tom, prečo to tak je a čo sa od žien priekopníčok môžeme naučiť, sa Michaela Žureková zhovárala v podcaste s režisérkou cyklu Zuzanou Liovou a s producentkou Barbarou Janišovou Feglovou. Podcast Medzi nami sa zameriava na ženské a lifestylové témy a je rozdelený na série. V aktuálnej sérii s názvom Prvé sa venujeme témam, ktoré sú prvé, jedinečné, dejú sa po prvý raz alebo v našich životoch zaujmú prvé miesto. Ak máte návrhy na zlepšenie alebo pripomienky, napíšte nám na zena@sme.sk. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádza poslednú sériu seriálu Game of Thrones (Hra o Tróny). Vychádza každý pondelok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Ceny ropy sa znížili

Veľkoobchodná cena benzínu na americkom trhu stagnovala.

NEW YORK. Cenám ropy sa v úvode týždňa nedarilo. Ľahká americká ropa v pondelok stratila 52 centov, čiže 1,1 percenta a uzavrela na úrovni 46,02 dolárov za barel. Severomorská ropa Brent, ktorej cena sa považuje za medzinárodnú referenčnú cenu, tiež zlacnela, a to o 49 centov, čiže o 1 percento na 48,42 dolárov za barel.Veľkoobchodná cena benzínu na americkom trhu v pondelok stagnovala a obchodoval sa na úrovni 1,56 dolárov za galón. Vykurovací olej však oslabil o 2 centy na 1,50 dolárov za galón.


EK: Grécko potrebuje balík opatrení na zvládnutie dlhu

ATÉNY. Grécko bude potrebovať "dôveryhodný balík" opatrení, ktoré pomôžu krajine zvládnuť nadmerný dlh potom, čo v auguste po ôsmich rokoch opustí záchranný program, povedal v piatok podpredseda Európskej komisie (EK) Valdis Dombrovskis. Jednou zo základných súčastí dohody o ukončení záchranného programu je pomoc Grécku zvládnuť svoj dlh, ktorý sa aktuálne nachádza tesne pod úrovňou 180 percent hrubého domáceho produktu (HDP). Atény dúfajú, že sa dohodnú s veriteľmi na podmienkach ukončenia programu na najbližšom stretnutí ministrov financií eurozóny, ktoré sa bude konať 21. júna. "Musíme zdôrazniť, že potrebujeme opatrenia, ktoré znížia dlhovú záťaž v prvých rokoch po ukončení programu a zabezpečia, že Grécko sa bude môcť postupne vrátiť na trhy," povedal Dombrovskis po stretnutí s gréckym ministrom financií Euclidom Tsakalotosom. Grécko je závislé od medzinárodnej finančnej pomoci od roku 2010. Tretí záchranný program pre krajinu sa má skončiť 20. augusta, potom sa krajina bude musieť financovať na dlhopisových trhoch.


Mesto vybralo na poplatkoch za rozvoj omnoho menej ako očakávalo

Mestské časti si z príjmu ponechávajú 68 percent, 32 percent z vybranej sumy odvádzajú magistrátu.

BRATISLAVA. Hlavné mesto čakalo z výberu miestneho poplatku za rozvoj v roku 2017 väčší objem peňazí, ako bolo reálne vyzbieraných. Bratislavské mestské časti zaslali k 31. decembru 2017 mestu 252.000 eur. "Predpokladaný odhad celkovej sumy, spolu za mesto aj mestské časti, sa očakával v rozmedzí päť až osem miliónov eur," povedala hovorkyňa Bratislavy Zuzana Onufer. V tejto súvislosti pripomenula, že správa poplatku je podľa novelizovaného zákona v Bratislave kompetenciou mestských častí, ktoré v priebehu roka 2017 prijali vlastné všeobecne záväzné nariadenie (VZN) a z príjmu si ponechávajú 68 percent, 32 percent z vybranej sumy odvádzajú magistrátu. Príjem z poplatku môžu samosprávy investovať do sociálnej, školskej, kultúrnej i športovej infraštruktúry, ale aj na výstavbu komunikácií či rozvoj zelene. Nižšiu sumu vybraného rozvojového poplatku v porovnaní s predpokladmi skonštatoval aj starosta bratislavského Nového Mesta Rudolf Kusý. Jedna zo štyroch najväčších mestských častí vybrala približne 60.000 eur. "Vývoj výberu tohto poplatku závisí od záujmu potenciálnych investorov stavať, tiež od toho, či pre svoje projekty získajú v danom roku stavebné povolenie," skonštatoval Kusý. V roku 2018 ráta v Novom Meste s vyšším výberom. "Už teraz sme vyrubili poplatok vo výške 30.000 eur," informoval. Najviac peňazí za miestny poplatok za rozvoj vyrubil v roku 2017 Ružinov - 501.375 eur. "Financie získané z poplatku za rozvoj budú rozdelené v zmysle zákona. Do rozpočtu budú zapojené na základe schválenia miestneho zastupiteľstva," uviedla hovorkyňa mestskej časti Marianna Šebová. Mestská časť Bratislava - Staré Mesto vybrala na poplatku za miestny rozvoj za rok 2017 sumu 108.675 eur, po odpočítaní podielu pre hlavné mesto získala 73.899 eur. "Do fondu na obnovu chodníkov sme z tejto sumy odviedli 14.779,80 eura, zvyšných 59.119,20 eura alokujeme v rámci fondu z poplatku za miestny rozvoj," uviedla hovorkyňa Starého Mesta Nora Gubková. V Petržalke sa za rok 2017 poplatok za rozvoj týkal ôsmich projektov. "Vybraná suma predstavuje necelých 92.000 eur," informovala Silvia Vnenková z oddelenia komunikácie s verejnosťou. O konkrétnom použití prostriedkov z poplatku rozhoduje Rada fondu rozvoja zložená z poslancov miestneho zastupiteľstva. "Rada síce už zasadala, ale závery sú zatiaľ len predbežné. Konkrétne by sa o nich malo hovoriť v júni," dodala Vnenková. Vrakuňa a Dúbravka, ktoré patria medzi stredne veľké mestské časti Bratislavy, vybrali v roku 2017 na miestnom poplatku za rozvoj menšiu sumu. Príjem Vrakune, ktorá účinnosť poplatku zaviedla od 1. júla 2017, bol 15.580 eur. "Výnos sa použije v roku 2018 na úhradu kapitálových výdavkov súvisiacich s rekonštrukciou parkovacích plôch mestskej časti a revitalizáciou verejne prístupného parku na pešej zóne," spresnil starosta Vrakune Martin Kuruc. Do pokladnice bratislavskej Dúbravky priniesol v roku 2017 miestny poplatok za rozvoj 10.591 eur. Ide o peniaze, ktoré sú "nad plán", keďže mestská časť s týmto príjmom v roku 2017 nepočítala a ani ho nezahrnula medzi plánované príjmy v rozpočte. V rozpočte na rok 2018 je už očakávaný príjem z rozvojového poplatku zarátaný. "Na základe predpokladaných vydaných právoplatných stavebných povolení počas roka 2018 predpokladáme príjmy vo výške 550.000 eur," uviedla hovorkyňa Dúbravky Lucia Marcinátová. V rozpočte je i zadefinované použitie - najväčšia suma - 225.000 eur má ísť na projekty a výstavbu nových parkovacích miest. Rača v roku 2017 vybrala na poplatku za rozvoj 69.897 eur, v rozpočte jej teda po odrátaní 32-percentného podielu pre hlavné mesto ostalo 47.530 eur. "Sú deponované vo Fonde rozvoja Rače, kde sa akumulujú peniaze na rozvojové projekty," priblížila hovorkyňa mestskej časti Eva Miklánková. Rača pre tento rok v rozpočte nepočíta s využitím týchto prostriedkov, ale, naopak, rozpočtuje výber ďalších. "O ich použití bude rozhodovať miestne zastupiteľstvo v procese prípravy rozpočtu na rok 2019 a ďalšie roky," dodala hovorkyňa. V Záhorskej Bystrici priniesol miestny poplatok za rozvoj 118.000 eur, v roku 2018 očakávame príjem vo výške približne 200.000 eur. "Peniaze z rozvojového poplatku plánujeme využiť v rámci prístavby dvoch tried v základnej škole, nadstavby dvoch tried a novej jedálne v škôlke, ako aj na financovanie športovej haly," uviedol starosta Záhorskej Bystrice Jozef Krúpa. Nie všetky mestské časti poplatok vyberali. Okrem Podunajských Biskupíc, ktoré zavedenie rozvojového poplatku neschválili, sa poplatok nevyberal ani v bratislavskom Lamači. "Venovali sme sa správnemu nastaveniu mechanizmu výberu, evidencie a rozdeleniu tohto príjmu medzi jednotlivé rozpočtové kapitoly, tak aby poplatok plnil zákonnú, rozvojovú funkciu," uviedol vicestarosta Lamača Lukáš Baňacký. S kapitálovým príjmom za rozvojový poplatok v rámci tohto roku už katastrálne najmenšia mestská časť Bratislavy ráta, v rozpočte je plánovaná suma 120.000 eur.


Najväčší problém s bezdomovcami má podľa výskumu Ružinov

Okrem Ružinova je mnoho bezdomovcov aj v Starom meste a vo Vrakuni.

BRATISLAVA. Podľa kompletných výsledkov prvého výskumu má najväčší problém s bezdomovcami v bratislavskom Ružinove. Okrem Ružinova majú veľký výskyt ľudí bez domova aj bratislavské mestské časti Staré Mesto (10 percent) a Vrakuňa (11,4 percenta). Výskum tiež ukázal, že v meste je minimálne 2 064 ľudí bez domova, z toho 1 780 je dospelých a 284 detí. Takmer polovica z týchto osôb trpí dlhodobým zdravotným problémom a 61 percent ľudí bez domova čelí exekúciám a viac ako polovica z nich má problém s dlhmi. O výsledkoch výskumu informoval Marek Papajčík z tlačového oddelenia bratislavského magistrátu. Dotazníkový výskum robili od konca októbra minulého roka do 16. novembra, ľudí sčítalo 106 dobrovoľníkov. Sčítanie ľudí bez domova v Bratislave robil bratislavský magistrát v spolupráci s Inštitútom pre výskum práce a rodiny a mimovládnych organizácií. Na ulici alebo v nocľahárňach sčítali spolu 1 310 osôb, z ktorých väčšinu tvorili muži (74 percent). Trvalý pobyt v Bratislave uviedlo 61 percent týchto ľudí. Najviac ľudí, ktorí žijú v bratislavských nocľahárňach a na ulici, je vo veku 50 až 64 rokov. Najvyššie percento ľudí bez domova zaznamenali na ulici alebo v nocľahárňach (64 percent), väčšina sčítaných detí bola v zariadeniach (92 percent), v nocľahárňach a na ulici sčítali 24 detí (osem percent). V čase monitorovania strávilo noc priamo na ulici 21 percent ľudí. Ľudia bez domova žijú najčastejšie sami, v ojedinelých prípadoch s partnerom alebo partnerkou, s kamarátom či známym. Iné druhy spolužitia sú poľa výskumu zriedkavé. Viac ako rok je bez občianskeho preukazu vyše 30 percent ľudí bez domova. „Výskum dokázal, že takmer 40 percent ľudí, ktorých oslovili, bolo bez domova desať a viac rokov. Preto je dôležité budovať služby a zariadenia, ktoré vedú k ukončeniu bezdomovectva a umožniť ľuďom bez domova prístup k cenovo dostupnému dôstojnému bývaniu s intenzívnou podporou sociálnej služby,“ konštatuje Nina Beňová z občianskeho združenia Proti prúdu, ktoré vydáva časopis Nota bene.Podrobnejší dotazník vypĺňali ľudia, ktorých oslovili v zariadeniach, najčastejšie v ubytovniach a v útulkoch. V tomto prípade to sú takzvané skryté formy bezdomovectva v podobe nestabilných foriem bývania. V bratislavských zariadeniach zaznamenali 754 takýchto osôb, z toho 494 dospelých a 260 detí. V zariadeniach žije najviac ľudí vo veku 25-49 rokov. Magistrát v tlačovej správe uvádza, že uvedený celkový počet ľudí bez domova však predstavuje dolnú hranicu, pretože výskum zahŕňal iba ľudí, ktorí sú bez domova dlhodobo a využívajú určitý typ špecializovanej služby. Výskum sa orientoval na ľudí bez domova a ľudí bez stáleho bývania. Sčítanie teda zahŕňalo aj ľudí žijúcich v chatkách, ľudí prepustených z nemocníc, detských domovov a zo zariadení na výkon trestu odňatia slobody na území mesta. Boli to ľudia bez zabezpečeného vlastného či prenajatého bývania. Osoby s nestabilným ubytovaním, napríklad v komerčných ubytovniach neboli súčasťou výskumu. Otázky dotazníkov mapovali napríklad prístup k teplému jedlu, druh príjmu, zdravotné problémy či väzby na rodinu. Podľa najčastejších odpovedí by ľuďom bez domova k návratu do spoločnosti najviac pomohol vlastný byt, tiež finančná podpora a stála práca. Na projekt Výskum a sčítanie ľudí bez domova na území mesta Bratislavy vyčlenilo mesto zo svojho rozpočtu 7 000 eur.


Trump chce zakázať predaj príchutí do e-cigariet

V USA zomrelo už šesť ľudí na ochorenie pravdepodobne zapríčinené tzv. vapovaním.

WASHINGTON. Americký prezident Donald Trump v stredu uviedol, že jeho administratíva navrhne zákaz predaja tisícov príchutí používaných pri výrobe elektronických cigariet. Informovala o tom agentúra AP. Trumpovo vyhlásenie prišlo v čase, keď v Spojených štátoch zomrelo už šesť ľudí na pľúcne ochorenie pravdepodobne zapríčinené tzv. vapovaním, a ministerstvo zdravotníctva preveruje stovky prípadov dýchacích ťažkostí, ktoré sa vyvinuli u ľudí fajčiacich elektronické cigarety a iné druhy vaporizérov. Konkrétne zariadenie alebo látka, ktorá ich zapríčiňuje, však doposiaľ zistená nebola. Americký minister zdravotníctva Alex Azar uviedol, že Úradu na kontrolu potravín a liečiv (FDA) vypracuje smernice na základe ktorých budú z trhu stiahnuté všetky príchute používané pri výrobe elektronických cigariet, najmä však tie, ktoré majú v obľube deti.


AKTUALIZOVANÉ V SOBOTU O 12:15Podnikal so siskármi aj s Malchárkom. Teraz bude šéfovať olympionikom

Novým šéfom je Siekel

S kým podnikal Siekel?

Fotogaléria

Ohlasy športovcov

Chcú modernejší výbor

Sklamaný Delej

Prehľad prezidentov SOV

Finančník Siekel je pragmatik. Podniká s Malchárkom, ale nezaujíma ho, že niekdajší minister hospodárstva je ústrednou postavou Gorily.

BRATISLAVA. Spomedzi zakladateľov bývalej finančnej skupiny Istrokapitál je Anton Siekel teraz azda najotvorenejší. A čoby nie: pred desiatimi rokmi dal košom ďalšiemu podnikaniu na Slovensku a neľutuje to. „Áziu hodnotíme ako jedno z našich najlepších rozhodnutí,“ povedal v roku 2012, keď už začala napredovať jeho medzinárodná finančná skupina FPD. „Mám toho na Slovensku menej. Nie že by som tu nemal priateľov, ale prostredie je menej žičlivé. Alebo je tu tá nálepka Istrokapitálu,“ povedal vtedy. Siekel, jeden z najbohatších Slovákov sa v sobotu stal prezidentom Slovenského olympijského výboru (SOV). Medzi funkcionármi a športovými zväzmi mal najširšiu podporu. Zvolili ho v sobotu, nový prezident vystrieda vo funkcii Františka Chmelára, ktorý vedie SOV sedemnásť rokov. Na Slovensku sa podnikanie Siekela spája práve so skupinou Istrokapitál. Spolu so Siekelom ju založili Mário Hoffmann a Braňo Prieložný. Únos oboch fingovala polícia v roku 2005, aby ich chránila pred vraždou. Objednali si ju konkurenti stojaci za firmou Rašelina Quido v súvislosti so sporom o pohľadávky za 11 miliárd korún. Hoffmann neskôr prišiel pre podozrenie z korupcie o hotelový projekt v Karibiku. Poštovú banku zas predal skupine J&T, keď dravo investoval do gréckych dlhopisov, ktoré sa v dôsledku neskoršej finančnej krízy stali bezcennými. Tento mesiac zasa polícia zatkla 32 ľudí v súvislosti s údajnými daňovými podvodmi firmy Slovakia Steel Mills (SSM) so stavebnou oceľou: od roku 2012 sú Prieložný a Hoffmann v dozornej rade SSM. Štvrtý zakladateľ Istrokapitálu, český boháč Radovan Vítek, bol trestne stíhaný a vzatý do väzby v roku 2004 za kupliarstvo. Vyšetrovanie prípadu neskôr polícia zastavila ako nepodložené. Tieto strohé fakty len potvrdzujú domnienky pozorovateľov, že v rámci slovenských finančných skupín bol vtedy Istrokapitál - spolu s Pentou a J&T - najdravší. Napríklad tým, že niekoľkí ľudia zo Slovenskej informačnej služby (SIS) za éry riaditeľa Ivana Lexu vrátané osoby obvinenej z únosu Michala Kováča ml. verejne figurovali v štruktúre firiem v rámci holdingu Istrokapitál. Najznámejší z nich bol Michal Hrbáček, niekdajší príslušník SIS, ktorý pôsobil v mnohých firmách registrovaných v sídle Istrokapitálu. Pána Malchárka vnímam výlučne ako podnikateľa a prípadnými súvislosťami s údajným spisom Gorila sa nezaoberám. Ale boli medzi nimi aj Mária Prutzerová, členka predstavenstva akciovej spoločnosti Váh z rokov 2000 až 2003, keď bol Siekel v dozornej rade a Istrokapitál firmu vlastnil. Prutzerová bola podľa správy bývalého riaditeľa SIS Vladimíra Mitra šéfkou ekonomicko-technického odboru SIS za Ivana Lexu do roku 1998. A predsedom predstavenstva firmy Váh z éry Antona Siekela bol Ľuboš Kosík, bývalý kukláč, ktorý bol spolu s Hrbáčkom obvinený z únosu Kováča ml. Úplnému vyšetreniu únosu bránia amnestie vyhlásené Vladimírom Mečiarom. Kosíka tento mesiac dolapili v africkom štáte Mali, kam utiekol pred 14-ročnou basou za sfalšovanie zmeniek v hodnote 2,4 milióna eur. Podľa informácií denníka SME Siekel bral spoluprácu s ľuďmi z Lexovej tajnej služby ako pragmatickú ochranu v divokom období 90. rokov. Prvé kontakty medzi nimi sa uskutočnili v prvej polovici 90. rokov - Hrbáček bol vášnivý karatista, Siekel bol džudista, a dodnes je čestným predsedom Slovenského zväzu džuda. Práve ten navrhol Siekela do volieb prezidenta olympijského výboru. Siekelove väzby na SIS ostali aj potom, čo Vladimír Mečiar prišiel o premiérsku funkciu a Lexa sa porúčal z vedenia tajnej služby. Konateľ vtedajšej Siekelovej bezpečnostnej služby IS-Mirage Milan Pudelka sa stal koncom roku 2010 zástupcom riaditeľa SIS. Aj vtedy Siekel odmietol, že by s Pudelkom mal bližší vzťah, vraj mu ho odporučil jeho obchodný partner. Skúsenosti z podnikania chcem využiť na získanie viacerých sponzorov a financií, no uvedomujem si, že na to treba viac než len kontakty. Pravda je, že Siekel sa vždy prezentoval ako pragmatický podnikateľ, ktorý sa prispôsobuje okolnostiam a do deja skôr nezasahuje. „Nebol som tvorcom toho modelu, len som prijal pravidlá hry. Tým, že neboli presne vyložené, rozliční hráči hrali rôzne. Dnes, samozrejme, vieme, že to nebolo správne a boli aj iné možnosti. Vtedy to bolo tak,“ povedal Siekel v roku 2013 týždenníku Trend o rabovaní kupónových fondov, na ktorom sa zúčastnil aj Istrokapitál. Ale takisto je pravda, že nie vždy ho trápila povesť jeho obchodných partnerov. Napríklad u Jirka Malchárka, niekdajšieho ministra hospodárstva, s ktorým od roku 2012 spoluvlastní firmu Group One Holding, Siekela netrápilo, ako ho opisuje údajný spis SIS Gorila. „Pána Malchárka vnímam výlučne ako podnikateľa a prípadnými súvislosťami s údajným spisom Gorila sa nezaoberám,“ povedal vtedy pre SME. Údajný spis tajnej služby opisuje korupčné správanie a vplyv finančnej skupiny Penta na politiku a privatizáciu počas druhej vlády Mikuláša Dzurindu, partner skupiny Penta Jaroslav Haščák sa vraj v byte na Vazovovej stretával s verejnými funkcionármi a dohadoval ich podplácanie. Malchárek je jednou z ústredných postáv spisu Gorila. Siekel s Malchárkom dodnes pôsobí v zmienenej firme Group One Holding. Siekel je dlhoročným členom zväzu džudistov, skúsenosti má aj ako funkcionár samotného Slovenského olympijského výboru. Už tri roky je totiž predsedom správnej rady Nadácie SOV. Sám je sponzorom džudistického zväzu a tiež niekoľkých ďalších športových federácií alebo jednotlivých športovcov. „Skúsenosti z podnikania chcem využiť na získanie viacerých sponzorov a financií, no uvedomujem si, že na to treba viac než len kontakty,“ uviedol Siekel pre agentúru TASR. Okrem Siekela sa o funkciu prezidenta SOV uchádzali ďalší traja športoví funkcionári - Branislav Delej, Milan Jagnešák a Marian Majzlík. Fnančník mal však najväčšie šance na úspech už pred voľbami. Investičná skupina Penta je 45-percentným akcionárom spoločnosti Petit Press, vydavateľa denníka SME. Tento text ste mohli čítať vďaka tomu, že platíte za obsah. Vážime si to.


Pri zrážke autobusu s nákladiakom zahynulo v Rusku 14 ľudí

KAZAŇ. Na 14 sa zvýšil počet obetí nedeľnej zrážky autobusu s nákladným autom v ruskej Tatárskej republike. Informovala o tom agentúra TASS s odvolaním sa na Vyšetrovací výbor Ruskej federácie. Pôvodne úrady uvádzali 13 mŕtvych a 15 zranených, z ktorých 12 hospitalizovali. K nehode došlo po polnoci miestneho času. Autobus, v ktorom bolo 28 ľudí, sa zrazil s nákladiakom značky Kamaz. Autobus sa po náraze prevrátil a začal horieť. Podľa jednej z verzií vyšetrovania vodič autobusu pri predbiehaní stratil kontrolu nad vozidlom, pretože ho "oslepilo vozidlo Kamaz". K podobnému nešťastiu došlo v Rusku aj vlani. Pri zrážke autobusu s nákladiakom značky Kamaz v Dagestane zahynulo deväť ľudí a 27 ďalších utrpelo zranenia.


Slovan odišiel na trip aj s Kopeckým, Novákom a tromi doliečenými hráčmi

Hráčov bratislavského klubu čakajú na výjazde tri náročné duely.

BRATISLAVA. Hokejisti Slovana Bratislava odcestovali v pondelok na svoj v poradí šiesty výjazd v prebiehajúcej sezóne Kontinentálnej hokejovej ligy. S mužstvom odleteli do Ruska aj nové posily - obranca Filip Novák a útočník Tomáš Kopecký. Pre Slovan je pozitívnou správou zdravotný stav trojice Ivan Švarný, Andrej Šťastný a Radek Smoleňák, ktorí po zraneniach budú už môcť zasiahnuť do zápasov. Zverenci trénera Miloša Říhu sa na tripe stretnú s tromi súpermi z Východnej konferencie. Vyrovnať sa budú musieť aj s časovým posunom, ktorý dosiahne v Astane až plus päť hodín. V ostatných dvoch mestách si hráči posunú čas o štyri hodiny vpred. Slovanistov čaká na úvod v utorok Avtomobilist Jekaterinburg v zostave s Rokom Tičarom, vo štvrtok sa predstavia na ľade kazašského tímu Barys Astana, ktorého dres oblieka ďalší bývalý hráč bratislavského klubu Cam Barker. Na záver výjazdu nastúpia v sobotu v Chanty-Mansijsku proti domácej Jugre. Do Bratislavy sa vrátia v noci zo soboty na nedeľu, už v utorok sa predstavia v domácom prostredí proti Jokeritu Helsinki. Informáciu priniesol web slovenského zástupcu v KHL. Brankári: Brust, Pogge, Pavlas Obrancovia: Starosta, Švarný, Bačik, Rosandič, Meszároš, Plastino, Ďaloga, Novák Útočníci: Cheechoo, Chipchura, Hlinka, Jeglič, Lušňák, Nedorost, Šiška, Smoleňák, Šťastný, Taffe, Valský, Vopelka, Zigo, Kopecký


Na Floride zastrelili známeho amerického rapera XXXTentaciona

Polícia uviedla, že iba 20-ročného rapera po streľbe previezli do nemocnice, kde ho neskôr vyhlásili za mŕtveho.

DEERFIELD BEACH. Známeho amerického rapera XXXTentaciona zastrelili v pondelok v meste Deerfield Beach v americkom štáte Florida pred obchodom s motorkami. Polícia okresu Broward uviedla, že iba 20-ročného rapera po streľbe previezli do nemocnice, kde ho vo večerných hodinách vyhlásili za mŕtveho. XXXTentacion vlastným menom Jahseh Dwayne Onfroy bol označovaný za jedného z najkontroverznejších raperov a čelil i obvineniam z domáceho násilia, priblížila spravodajská stanica BBC. Raper bol i napriek tomu považovaný za prelomového umelca a rýchlo stúpajúcu hviezdu, pričom po oznámení o jeho smrti mu už stihli vzdať hold viaceré ikony hip-hopovej hudby. XXXTentacion podľa polície odchádzal z obchodu s motorkami v Deerfield Beach krátko pred 16.00 h miestneho času, keď sa k nemu priblížili dve ozbrojené osoby a najmenej jedna z nich na neho vystrelila. Dvojica následne z miesta činu utiekla na tmavom SUV. Vyšetrovatelia sa podľa BBC domnievajú, že páchateľom mohlo ísť o lúpež. Na sociálnych sieťach sa medzičasom objavilo video zachytávajúce rapera ležiaceho vo vlastnom čiernom aute, pričom okoloidúci sa mu zjavne snažia nahmatať pulz. Agentúra AP v utorok ráno informovala, že vyšetrovatelia doposiaľ neurčili motív streľby a v súvislosti s prípadom ani nikoho nezadržali.


Pri samovražednom útoku na západe Iraku zomrelo najmenej 14 ľudí

Samovražedný útočník oblečený do ženských šiat sa odpálil v tábore pre vysídlencov.

BAGDAD. Samovražedný bombový útočník, oblečený do ženských šiat zakrývajúcich celé telo, zaútočil v tábore pre vysídlených ľudí v západoirackej provincii Anbár, kde zabil najmenej 14 ľudí a zranil 20 ďalších. Podľa miestnych predstaviteľov sa vyhodil do vzduchu v nedeľu večer, keď sa ubytovávali rodiny, ktoré ušli z mesta Káim ovládaného Islamským štátom (IS). Medzi mŕtvymi je aj policajný plukovník, ktorému bola postava v dlhých šatách podozrivá, podišiel k nej a objal ju - zrejme v snahe znížiť počet obetí. V tej chvíli útočník nechal explodovať výbušniny. K zodpovednosti za útok sa zatiaľ nik neprihlásil, ale najväčšie podozrenie padá na IS, ktorý už takéto útoky podnikol aj v minulosti. Iracké sily vytlačili IS z väčšiny provincie Anbár a v súčasnosti sú záverečnej fáze veľkej ofenzívy v Mosule.


Britská svadba roka? Pippa Middleton sa vydáva, takto bude vyzerať jej veľký deň

Vojvodkyňa Kate svojej sestre za družičku nepôjde.

Svadba tridsaťtriročnej Pippy Middleton, sestry vojvodkyne Kate, sa bude konať už túto sobotu, 20. mája. Britské médiá jej veľký deň detailne rozoberajú už niekoľko mesiacov a na ceremoniál sú pripravené ako na jednu zo svadieb roka. Pippa si za manžela berie multimilionára Jamesa Matthewsa (41), finančníka a výkonného riaditeľa spoločnosti Eden Rock Capital Management Group, s ktorým sa zasnúbila v júni minulého roka. Ich vzťah sa spočiatku vyvíjal rozpačito, dvojica spolu krátko randila už v roku 2012, no po niekoľkých mesiacoch sa ich cesty rozišli a zostali iba blízkymi priateľmi. Pippa mala medzitým trojročný vzťah s Nicom Jacksonon, ktorý sa rozpadol v roku 2015. Následne sa dala opäť dokopy s Matthewsom. Ostro sledovaný pár predstúpi pred oltár v kostole Svätého Marka v Englefielde, Berkshire, neďaleko dedinky, v ktorej nevesta vyrastala. Kostol z 12. storočia údajne pojme iba 130 ľudí a nachádza sa na súkromnom pozemku, čo svadobčanov uchráni od zvedavých očí verejnosti. Na očakávanom ceremoniáli sa zúčastní aj vojvodkyňa z Cambridge s manželom, princom Williamom a príde aj jeho mladší brat Harry. Kate však svojej sestre za družičku nepôjde, nepovoľuje to totiž kráľovská etiketa. Podľa nej by totiž družičkou mala byť slobodná žena z nevestinej rodiny vo veku "vhodnom na vydaj". Kensingtonský palác však v apríli potvrdil, že významnú rolu na svadbe zohrajú synovec a neter budúcej nevesty. Princ George (3) a princezná Charlotte (2) sa svadby zúčastnia v role družičky a družbu. Špekuluje sa, že by Pippe mali niesť kvety, prípadne svadobné obrúčky. Ženíchovi pôjde za svedka jeho brat, Spencer Matthews, ktorý je v Británii známy najmä svojím bujarým životným štýlom a účasťou v televíznych reality šou. Oslava s vyše stovkou hostí by sa po ceremoniáli mala presunúť do domu Middletonovcov v Bucklebury. Zatiaľ čo väčšina otázok okolo veľkého dňa Pippy Middleton je už zodpovedená, jedna z tých, na ktorú ešte verejnosť nepozná odpoveď, sa týka svadobných šiat. Britský bulvár polemizuje o tom, kto stojí za návrhom svadobnej róby a ako bude vyzerať. Pippa a jej mama Carole sa stretli napríklad s vychýreným britským návrhárom Gilesom Deaconom. Novinári ho nachytali, ako prichádza do domu Middletonových s asistentom a spolu niesli tašky plné šiat. Mesiace pred svadbou však Pippa s mamou navštívili aj obchody v luxusnej štvrti Londýna, v ktorej predáva oceňovaná dizajnérka svadobnej módy, Suzanne Neville. Jej kúsky sú ručne robené a zdá sa, že pre nevestu by mohlo ísť o vhodnú voľbu. Neville je totiž známa elegantnými róbami s čistými líniami a jemnými prvkami. Šaty v podobnom duchu mala Pippa oblečené aj na kráľovskej svadbe svojej sestry Kate, na ktorej bola za hlavnú družičku.